Anggota ATM bertugas di kawasan operasi, misi luar negara kumpulan pertama divaksin

KUALA LUMPUR 26 Feb. – Anggota Angkatan Tentera Malaysia (ATM) yang bertugas di kawasan operasi dan penugasan di luar negara adalah kumpulan pertama penerima vaksin COVID-19 Pfizer-BioNTech dalam kalangan warga ATM, kata Menteri Kanan Pertahanan Datuk Seri Ismail Sabri Yaakob.

Beliau berkata mereka adalah anggota ATM yang sedang dan akan bertugas di kawasan operasi seperti Op Benteng, Op Penawar, misi pengaman Pasukan Tentera Sementara Pertubuhan Bangsa-Bangsa Bersatu di Lubnan (UNIFIL) dan Pasukan Pemerhati Antarabangsa di Mindanao di bawah tentera darat, laut serta udara.

“Sebagai contoh vaksin ini akan diberi kepada anggota yang bertugas di Op Benteng kerana mereka ini menjaga sempadan dan perairan negara serta berhadapan dengan pendatang tanpa izin.

“Selain itu, vaksin ini juga akan diberikan kepada Kumpulan Pemerintahan Strategik dan Operasi di Markas ATM, Kementerian Pertahanan, Markas Angkatan Bersama, Markas-markas Formasi tentera darat, laut dan udara terutamanya bagi mereka yang bertugas di bilik operasi dan bilik komunikasi markas-markas itu,” katanya.

Beliau berkata demikian kepada pemberita pada sidang media selepas menerima vaksin COVID-19 Pfizer-BioNTech di Hospital Angkatan Tentera Tuanku Mizan, di sini hari ini.

Selain itu, Ismail Sabri berkata pemberian vaksin Fasa 1 itu juga disasarkan kepada pegawai dan anggota ATM yang terlibat mengoperasikan aset pertahanan strategik negara, antaranya pesawat pejuang, pesawat pengangkut, kapal-kapal tentera laut, juruterbang helikopter tentera darat, laut dan udara serta anggota pasukan khas.

“Ia juga melibatkan anggota yang mengendalikan aset pertahanan udara dan aset-aset khusus lain yang tidak boleh dikendalikan oleh mana-mana pegawai dan anggota lain yang tidak dilatih khas,” katanya.

Ismail Sabri berkata 14 pegawai dan anggota ATM dan PDRM yang akan terlibat dengan Misi Pemantau Antarabangsa Mindanao akan turut divaksin dan akan berlepas ke Mindanao selepas menerima dos kedua mereka pada Mac depan.

“Di samping itu, seramai 40 orang anggota Kumpulan Wanita Kedua ATM bagi Misi UNIFIL akan menerima vaksin pada esok sebagai sebahagian dari program pelindungan kesihatan sebelum bertugas di Lubnan,” katanya.

Mengulas mengenai warga ATM yang sedang bertugas di misi pengaman di Lubnan sama ada mereka menerima vaksin ini atau sebaliknya, Ismail Sabri berkata ATM telah menerima tawaran suntikan vaksinasi dari pihak UNIFIL.

“Saya sendiri telah mengambil vaksin dan orang ramai tidak perlu bimbang akan keselamatan vaksin ini kerana ia telah melalui ujian keselamatan dan kajian terperinci oleh syarikat yang mengeluarkannya.

“Apabila vaksin ini telah tiba di negara kita, kita sekali lagi menguji keselamatan vaksin dan ini menunjukkan bahawa vaksin ini diuji dengan tapisan keselamatan yang tinggi,” katanya.

“Saya percaya bahawa vaksin ini akan lebih memberi impak kerana Kementerian Kesihatan Malaysia telah mempunyai strategi untuk membendung wabak COVID-19 dalam memutuskan rantaiannya,” katanya.


Isu BAM, pelajar sekolah wajib vaksin antara tumpuan Parlimen hari ini

KUALA LUMPUR 2 Mac – Isu melibatkan Persatuan Badminton Malaysia (BAM) dan cadangan mewajibkan vaksin COVID-19 kepada pelajar sekolah antara isu yang dijangka menjadi tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, pertanyaan berkaitan BAM itu diajukan William Leong Jee Keen (PH-Selayang) kepada Menteri Belia dan Sukan pada sesi Pertanyaan Bagi Jawab Lisan.

Beliau meminta menteri berkenaan menyatakan sebab-sebab BAM menghalang pemain bergerak secara profesional, termasuk melarang mereka daripada menyertai kejohanan antarabangsa dan langkah yang diambil untuk membetulkan tindakan itu.

Ahmad Fadhli Shaari (PAS-Pasir Mas) pula minta Menteri Kesihatan menyatakan sama ada kementerian itu bercadang untuk mewajibkan vaksinasi kepada pelajar berusia 18 tahun ke bawah terutama yang bersekolah di sekolah rendah dan menengah.

Pada sesi sama, Yusuf Abd Wahab (GPS-Tanjong Manis) meminta Menteri Perumahan dan Kerajaan Tempatan menyatakan sama ada jumlah aset dan anggota di Balai Bomba dan Penyelamat Tanjong Manis akan ditambah susulan kekerapan insiden bot karam, kes serangan buaya dan kebakaraan hutan di kawasan ini.

Turut dijangka menjadi tumpuan adalah sesi bacaan kali kedua Rang Undang-Undang (RUU) Pencegahan dan Pengawalan Penyakit Berjangkit (Pindaan) 2021 selepas dibentang bagi bacaan kali pertama di Dewan Rakyat pada Disember tahun lepas.


Agong berkenan terima persembahan senarai anggota Kabinet baharu daripada Ismail Sabri

KUANTAN 26 Ogos – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap Perdana Menteri Datuk Seri Ismail Sabri Yaakob di Istana Abdulaziz di Kuantan, Pahang hari ini.

Menurut kenyataan di Facebook rasmi Istana Negara sesi menghadap itu berlangsung selama satu jam 30 minit bermula jam 11 pagi tadi.

Katanya, pada sesi mengadap itu Seri Paduka Baginda telah berkenan menerima persembahan senarai anggota Jemaah Kabinet baharu dari Ismail Sabri susulan pelantikan beliau sebagai Perdana Menteri ke-9 pada 21 Ogos 2021 lalu.

“Sesi menghadap yang pertama telah berlangsung selepas Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia beliau sebagai Perdana Menteri di Istana Negara pada 21 Ogos 2021 lalu,” menurut kenyataan itu.

Usai sesi menghadap, Seri Paduka Baginda dan Raja Permaisuri Agong telah berkenan mengurniakan santapan tengah hari kepada Perdana Menteri di Istana Abdulaziz.

Sementara itu media melaporkan, kenderaan membawa Perdana Menteri dilihat meninggalkan pekarangan Istana Abdulaziz di sini, pada jam 1.38 tengah hari tadi.

Terdahulu, Ismail Sabri dilihat memasuki pekarangan istana pada 10.53 pagi. Turut hadir Menteri Besar Pahang Datuk Seri Wan Rosdy Wan Ismail.


PGA rampas syabu, pil kuda bernilai RM8.6 juta di Pasir Mas

PASIR MAS 9 Jun – Batalion Ke-8 Pasukan Gerakan Am (PGA8) merampas 41 kilogram dadah jenis syabu dan 720,000 biji pil kuda bernilai RM8.6 juta hasil serbuan di sebuah rumah di Kampung Jeram Perdah, di sini, Isnin lalu.

Timbalan Pengarah Jabatan Keselamatan Dalam Negeri dan Ketenteraman Awam (KDNKA) Datuk Kasuahdi Ali berkata, rampasan dilakukan selepas sepasukan anggota PGA8 melakukan intipan selama empat jam di rumah tersebut.

Katanya pemeriksaan di dalam rumah di bahagian dapur menemui lapan bungkusan plastik hitam di mana empat bungkusan mengandungi 41 kg dadah jenis syabu manakala empat lagi mengandungi 720,000 biji pil kuda.

“Kesemua dadah ini dipercayai dibawa masuk melalui negara jiran dah boleh digunakan oleh seramai 554,000 penagih. Kita percaya dadah jenis syabu akan dihantar ke Kuala Lumpur, Selangor dah Johor manakala pil kuda untuk pasaran di Kelantan, Terengganu dan Pahang,” katanya pada sidang media di Ibu Pejabat Polis Daerah (IPD) Pasir Mas, di sini hari ini.

Hadir sama, Komander Briged Tenggara PGA, Senior Asisten Komisioner Hassan Basri Ahmad Safar, Ketua Jabatan Siasatan Jenayah Narkotik Kelantan, Asisten Komisioner Sheik Azhar Sheik Omar dan Ketua Polis Daerah Pasir Mas, Asisten Komisioner Mohd Nasaruddin M Nasir.

Kasuahdi berkata suspek kini ditahan reman selama tujuh hari mulai 8 hingga 14 Jun ini untuk siasat lanjut mengikut Seksyen 39B Akta Dadah Berbahaya (ADB) 1952.

“Ini adalah kejayaan terbesar dilakukan oleh PGA8 pada tahun ini selepas kejayaan pada 22 Februari lalu dengan rampas dadah jenis syabu bernilai RM4.2 juta di Rantau Panjang, Pasir Mas,” katanya.


Kompleks Air Panas Gadek buka peluang untuk orang kampung

GADEK 17 April – Kompleks Air Panas Gadek yang dijangka kembali beroperasi Ogos depan membuka pelbagai peluang ekonomi kepada penduduk sekitar dalam sektor pelancongan negeri.

Ahli Dewan Undangan Negeri (Adun) Gadek, VP Shanmugam berkata, penduduk perlu bersedia dengan limpahan itu berikutan pelbagai peluang perniagaan akan ditawarkan bagi menarik pelancong yang datang.

Beliau yang juga Exco Belia, Sukan dan Badan Bukan Kerajaan (NGO) berkata, mercu pelancongan yang kini sedang dinaik taraf itu bakal memperkenalkan pelbagai produk desa untuk diketengahkan dalam sektor pelancongan negeri.

“Ini sebagai persediaan kita untuk menarik lebih ramai pelancong yang datang, jadi kita minta pihak kampung terutama pengurusan Jawatankuasa Pembangunan dan Keselamatan Kampung (JPKK) untuk kenal pasti agar kita dapat jalankan perniagaan kecil-kecilan di kawasan ini.

“Ia termasuk dengan produk desa seperti kraftangan, barangan tempatan dan makanan-makanan ikonik di Gadek seperti kuih bakar, cucur badak dan cucur udang dipasarkan di mercu pelancongan baharu ini.

“Kita akan benarkan dan galakkan mereka berniaga kerana Melaka adalah negeri mesra berniaga, tetapi ia perlu mendapat kelulusan dan perlesenan daripada Majlis Perbandaran Alor Gajah (MPAG) terlebih dahulu,” katanya.

Beliau berkata demikian pada sidang media selepas merasmikan Majlis Iftar bersama Exco Belia, Sukan dan NGO di Kompleks Japerun Gadek, di sini, semalam.

Melaka Hari Ini sebelum ini melaporkan, Kompleks Air Panas Gadek berkeluasan 4.05 hektar akan berwajah baharu dengan berkonsepkan ‘Spa dan Wellness’.

Tempoh naik taraf yang dilaksanakan sejak Ogos 2021 itu akan dilengkapi 20 bilik hotel, lapan chalet, satu spa keluarga, dua kolam air panas rendaman kaki serta fasiliti lain seperti surau, tandas dan bilik persalinan menelan kos sebanyak RM17.9 juta.


Syor KPM hanya buka sekolah untuk pelajar tahun peperiksaan sahaja- Dr Anuar

AYER KEROH 6 Sept – Kementerian Pendidikan (KPM) disaran membuka sekolah hanya untuk pelajar tahun peperiksaan iaitu Sijil Pelajaran Malaysia (SPM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM) pada 3 Oktober depan.

Pensyarah Pusat Kajian Pendidikan dan Kesejahteraan Komuniti, Fakulti Pendidikan Universiti Kebangsaan Malaysia (UKM), Dr Anuar Ahmad berkata, cadangan itu meliputi semua negeri  sama ada berada dalam Fasa 1,2,3 atau 4 Pelan Pemulihan Negara (PPN).

Menurutnya,  tiada perbezaan besar antara fasa terbait dan pelaksanaan pembukaan kembali sekolah untuk pengajaran dan pembelajaran (PdP) bersemuka juga harus menepati syarat prosedur operasi standard (SOP)  ditetapkan Majlis Keselamatan Negara (MKN).

“Semua guru-guru yang mengajar tahun peperiksaan, pekerja pejabat sekolah, pekerja kantin, pengawal keselamatan dan pemandu bas telah lengkap dua dos vaksin dan telah melepasi 14 hari vaksinasi kedua.

“Semua ibu bapa dan ahli keluarga yang tinggal serumah dengan murid-murid tahun peperiksaan telah lengkap dua dos vaksin dan melepasi 14 hari vaksinasi kedua.

“KPM mestilah selesai membentangkan kepada rakyat SOP terkini meliputi SOP keluarga, SOP perjalanan pergi dan balik sekolah dan SOP dalam kawasan sekolah dengan lebih terperinci, jelas dan boleh difahami dengan mudah,” katanya dalam satu kenyataan, hari ini.

Dr Anuar berkata, bagi pelajar lain, mereka boleh meneruskan Pengajaran dan Pembelajaran di Rumah (PdPR) sehingga hujung tahun ini atau sehingga kes baharu turun.

“Murid-murid lain boleh teruskan dengan PdPR sehingga hujung tahun ini atau sehingga kes COVID-19 turun ke angka yang dianggap selamat dan terkawal oleh Kementerian Kesihatan (KKM).


Ketua Menteri ketuai Sekretariat Khas TMM2024

SERI NEGERI 14 Mac – Ketua Menteri Datuk Seri Utama Sulaiman Md Ali akan mengetuai Sekretariat Khas Tahun Melawat Melaka 2024 (TMM2024) bagi memastikan segala program dan perancangan diatur berjalan lancar.

Exco Pelancongan, Warisan dan Kebudayaan negeri, Datuk Muhamad Jailani Khamis berkata, sementara itu Setiausaha Kerajaan Negeri, Datuk Zaidi Johari pula selaku Pengerusi TMM2024.

Katanya, beberapa produk baharu akan diketengahkan dan kesemua yang terlibat dalam sekretariat khas itu adalah pemain industri dan Ahli Dewan Undangan Negeri (Adun).

“Dibawah sekretariat khas itu terdapat Jawatankuasa Pembangunan Produk Baharu dan Naik Taraf Produk Pelancongan, Kempen Promosi, Publisiti dan Pembangunan Pakej Pelancongan, Kebersihan dan Keceriaan, Naik Taraf Tapak Warisan Dunia, Pengangkutan dan Kemudahan Awam, Feista dan Acara Pelancongan serta Jawatankuasa Kewangan.

“Saya berharap agensi-agensi terbabit akan memberi kelulusan dan sokongan sebelum Jun ini kerana kita tidak mempunyai banyak masa, hanya tinggal enam bulan lagi untuk persiap produk baharu.

“Sasaran pendapatan bagi TMM2024 adalah RM23.4 bilion dengan kunjungan menarik 18.7 juta pelancong,” katanya pada sidang media Persidangan Pertama Penggal Kedua Dewan Udangan Negeri (DUN) Melaka Yang Ke-15, di sini, hari ini.

Muhammad Jailani berkata, pihaknya juga akan menganjurkan kursus buat barisan hadapan dalam industri pelancongan sebagai usaha kesediaan Kerajaan Negeri menerima kehadiran pelancong sempena TMM2024.

“Kursus ‘Think Tourism’ dan ‘Act Tourism’ akan dianjurkan kepada semua barisan hadapan antaranya pemandu pelancong, pengamal media dan ejen-ejen kembara bagi memastikan kesediaan Kerajaan Negeri menerima kehadiran pelancong sempena TMM2024,” katanya.


Kes COVID-19 meningkat lebih 9,000 hari ini

PUTRAJAYA 5 Feb – Kes baharu COVID-19 yang direkodkan hari ini melonjak kepada 9,117 kes sekali gus menjadikan jumlah kumulatif jangkitan wabak adalah lebih 2 juta kes.

Ketua Pengarah Kesihatan, Tan Sri Dr Noor Hisham Abdullah, berkata perkembangan itu menyaksikan sehingga kini sebanyak 2,904,131 individu sudah dijangkiti virus berkenaan.


Menara Taming Sari sasar 6,000 pengunjung Aidilfitri ini

BANDA HILIR 8 April – Melaka Taming Sari Berhad (MTSB) menyasarkan seramai 6,000 pengunjung akan menaiki menara ikonik itu setiap hari pada Aidilfitri tahun ini.

Pengurus Jualan dan Pemasaran Menara Taming Sari Berhad, Mohd Husni Husin berkata, sasaran itu ditetapkan mengambil kira peningkatan kepulangan anak rantau ke kampung pada perayaan tahun ini.

“Bulan puasa orang tidak ramai sangat, jadi kita harap pada Hari Raya Aidilfitri nanti pengunjung dari dalam dan luar Melaka yang datang dalam anggaran 6,000 orang setiap hari.

“Terdapat juga diskaun sebanyak 20 peratus bagi pengguna telco seperti Celcom dan Digi yang ingin naik ke Menara Taming Sari,” katanya.

Beliau berkata demikian kepada Melaka Hari Ini selepas mengedarkan bubur lambuk kepada orang ramai di hadapan menara berkenaan, di sini, semalam.

Dalam pada itu, Mohd Husni berkata, sepanjang Ramadan MTSB aktif melaksanakan Program Tanggungjawab Sosial Korporat (CSR) dengan mengedarkan bubur lambuk kepada orang ramai.

“Kita edarkan sebanyak 360 bekas bubur lambuk untuk kali ini, dan sebenarnya program CSR ini diadakan empat kali pada setiap bulan Ramadan.


APM latih 1.7 juta individu persediaan awal hadapi bencana

AYER KEROH 5 Oktober- Angkatan Pertahanan Awam Malaysia (APM) berjaya melatih 1.7 juta individu menerusi Pasukan Sukarelawan Tindak Balas Kecemasan Pertahanan Awam (CDERT) dalam memberi tindak balas awal bagi menghadapi kecemasan, bencana dan peperangan.

Timbalan Ketua Pesuruhjaya (Operasi) APM, Dr Norhafifi Ismail berkata, Pertubuhan Pertahanan Sedunia menetapkan 10 peratus daripada penduduk sesebuah negara perlu diberikan latihan bagi menghadapi sebarang bencana yang akan berlaku.

“Perkara ini penting kerana banyak negara maju lain sudah mulakan lebih awal, sebab itu sekarang ini APM menerusi CDERT kita tubuhkan di kawasan-kawasan hot spot untuk diberikan latihan dan mereka boleh bertindak balas bila berlaku bencana.

“Di Malaysia kita ada 32 juta penduduk dan 10 peratus daripada itu seramai 3.2 juta yang perlu dilatih dan kini seramai 1.7 juta APM sudah latih. Apabila mereka ini diberikan latihan jadi apabila berlaku bencana mereka boleh bertindak dengan pantas,” katanya.

Beliau berkata demikian pada sidang media selepas menyempurnakan Majlis Perjumpaan Bersama Warga Angkatan Pertahanan Awam Malaysia (APM) Melaka 2022 yang turut dihadiri Pengarah APM Melaka Leftenan Kolonel (PA) Kamarulsyah Muslim, di Kompleks Kementerian Dalam Negeri (KDN) Ayer Keroh, hari ini.

Menurut beliau, menerusi CDERT juga ia dapat memupuk semangat bekerjasama dan kesedaran dalam kalangan komuniti untuk saling membantu bagi menghadapi bencana yang berlaku dikawasan persekitaran.

“Maknanya fokus kita kepada komuniti apabila berlaku bencana orang awam ini yang akan terkesan jadi menerusi CDERT mereka akan tahu apa yang hendak dilakukan berbanding menjadi kelam kabut seperti yang berlaku di Shah Alam.

“Misalnya apabila lihat air longkang sudah tinggi, penduduk bersama-sama dengan kejiranan dapat bertindak awal untuk bergerak ke kawasan selamat dan secara tidak langsung dapat menjayakan seranan kerajaan iaitu menyelamatkan lebih ramai nyawa serta harta benda ketika bencana,” katanya.


Pematuhan SOP sektor perdagangan pengedaran pada tahap memuaskan- KPDNHEP

KUALA LUMPUR 27 Jun – Bahagian Penguat kuasa Kementerian Perdagangan Dalam Negeri Dan Hal Ehwal Pengguna (KPDNHEP) melakukan pemeriksaan ke atas 615,996 premis dari 13 Mei lalu sehingga semalam bagi menguatkuasakan prosedur operasi standard (SOP) Perintah Kawalan Pergerakan (PKP) di bawah Akta Pencegahan dan Pengawalan Penyakit Berjangkit 1988 (Akta 342).

Menurut kenyataan KPDNHEP hari ini, daripada jumlah keseluruhan premis yang diperiksa sejumlah 574 kes tidak patuh SOP atau kompaun telah dikenakan.

“Berdasarkan statistik itu, pematuhan sektor perdagangan pengedaran boleh dikatakan berada pada tahap yang memuaskan yang mana 98.54 peratus premis patuh kepada SOP yang ditetapkan manakala 0.1 peratus premis sahaja yang dikenakan kompaun dan selebihnya iaitu 1.27 peratus premis diberi nasihat dan amaran,” katanya.

Kata KPDNHEP, sejumlah 44,903 premis diperiksa oleh Bahagian Penguat kuasa KPDNHEP dari 1 Jun hingga semalam menerusi penguatkuasaan pematuhan SOP PKP.

Dalam tempoh tersebut sejumlah 388 kes gagal mematuhi SOP yang berkuat kuasa di bawah Akta 342 dikesan melibatkan syarikat atau individu dengan jumlah keseluruhan nilai kompaun mencecah RM2,141,500, katanya.

“Antara jenis kesalahan yang banyak direkodkan ialah gagal mendaftar masuk menggunakan buku atau aplikasi MySejahtera dan menjalankan aktiviti yang tidak dibenarkan. Kesalahan banyak dikesan di pelbagai premis termasuk kedai runcit, pasar mini, pasar raya dan pasar raya besar,” kata kenyataan itu.

Bagi memastikan SOP PKP 3.0 sektor perdagangan pengedaran semasa dilaksanakan dengan efektif, KPDNHEP menggerakkan seramai 2,262 orang pegawai penguat kuasa di seluruh negara untuk memastikan pematuhan sepenuhnya SOP di semua premis perniagaan peruncitan, pemborongan, pengedaran dan restoran.

“KPDNHEP menyarankan agar semua pemain industri di bawah sektor perdagangan pengedaran khususnya untuk memastikan SOP dipatuhi sepenuhnya oleh pekerja dan pelanggan masing-masing.

“Pemilik premis perniagaan hendaklah sentiasa proaktif, peka dan memastikan pematuhan SOP sentiasa berada ditahap yang maksimum bagi memastikan keselamatan premis masing-masing dan orang ramai dapat terpelihara di samping tidak mewujudkan kluster baharu COVID-19 di bawah sektor perdagangan pengedaran,” katanya.


Kompleks Sukan Jasin akan dibina

AYER KEROH 20 Nov. – Sebuah kompleks sukan akan dibina di Jasin dilengkapi dengan pelbagai kemudahan infratstruktur, sekali gus membawa khabar gembira buat masyarakat khususnya golongan belia di daerah Jasin amnya.

Pengerusi Jawatankuasa NGO, Pembangunan Belia dan Sukan, Datuk Mohd Rafiq Naizamohiddeen berkata, projek dengan keluasan 1.61 hektar terbabit akan dibangunkan pada awal tahun hadapan dengan mengambil tempoh 12 bulan untuk disiapkan menerusi peruntukan daripada Rancangan Malaysia Ke-11 di bawah Kementerian Belia dan Sukan.

Jelasnya, bangunan yang bakal dikenali sebagai Kompleks Sukan Jasin itu akan dibina dengan peruntukan sebanyak RM10 juta dan akan dilaksakanan dalam tempoh terdekat melalui beberapa proses tender yang akan dikeluarkan.

Sementara itu, Mohd Rafiq berkata terdapat dua kompleks sukan lain yang sedang dinaik taraf iaitu Kompleks Rakan Muda Alor Gajah di Alor Gajah dan Kompleks Belia dan Sukan Negeri Melaka di Ayer Keroh.


Muhyiddin sokong pelan kerajaan laksana HSR, cadang sambung ke Thailand

KUALA LUMPUR 30 Sept. – Bekas Perdana Menteri Tan Sri Muhyiddin Yassin menyokong pelan kerajaan berhubung pelaksanaan projek Kereta Api Berkelajuan Tinggi (HSR) ke Johor Bahru.

Dalam ucapan perbahasan Rancangan Malaysia Ke-12 (RMK12) di Dewan Rakyat hari ini, Muhyiddin (Bersatu-Pagoh) turut mencadangkan laluan ke utara untuk disambung dengan HSR dari Bangkok ke sempadan Malaysia-Thailand dengan pembiayaan swasta yang melibatkan konsortium kewangan dalam negara.

“Impak projek seperti ini akan memberi kesan berganda dalam membuka peluang pekerjaan dan perniagaan baharu serta pembangunan wilayah dan pewujudan bandar-bandar baharu sepanjang laluan HSR.

“Ini sudah tentunya akan menghasilkan nilai berganda berbilion ringgit dan mendatangkan manfaat besar kepada rakyat termasuk masyarakat Bumiputera,” katanya yang memegang jawatan Pengerusi Majlis Pemulihan Negara bertaraf Menteri.

Pada 1 Januari lalu kerajaan Malaysia dan Singapura bersama-sama mengumumkan pembatalan projek kereta api itu sejauh 350 kilometer setelah gagal mencapai kata sepakat mengenai cadangan perubahan pada tarikh akhir 31 Disember 2020.

Perjanjian dua hala bagi pembangunan projek yang ditandatangani dengan Singapura pada 13 Disember 2016 adalah berlandaskan aspirasi untuk penyepaduan ekonomi yang lebih erat antara kedua-dua negara.

Malaysia telah membayar sebanyak SG$102.8 juta (RM320.27 juta) kepada Singapura bagi kos yang ditanggung membabitkan pembangunan projek HSR serta berkaitan dengan lanjutan penangguhannya.


Kerosakan enjin feri punca kesesakan Terminal Feri Penumpang Kuah

MELAKA 21 Dis. – Kesesakan yang berlaku di Terminal Feri Penumpang Kuah, Langkawi berpunca daripada kerosakan feri yang terpaksa menurunkan penumpang sebelum digantikan dengan feri lain, semalam.

Jabatan Laut Malaysia (JLM) dalam satu kenyataan berkata, pejabat laut sistem maklumat dan pemantauan trafik perkapalan (VTMIS) Pejabat Laut Kuala Kedah melaporkan feri Langkawi Ferry 2 bergerak perlahan pada kedudukan dua batu nautika dari terminal berkenaan.

Menurut kenyataan itu, feri yang dijadualkan perjalanan pada jam 3.30 petang itu membawa penumpang seramai 111 orang dan mengalami kerosakan pada salah satu enjin yang menyebabkan pengangkutan air itu bergerak menggunakan satu enjin sahaja.

“Kejadian itu mengakibatkan kesesakan di terminal terbabit yang mana penumpang pada waktu perjalanan 5.30 petang menunggu Langkawi Ferry 2 tiba untuk meneruskan perjalanan ke Termina Feri Penumpang Kuala Perlis.

“Berikutan itu, operator feri mengarahkan feri Langkawi Ekspress 1 untuk menggantikan perjalanan Langkawi Ferry 2 dengan membawa 271 penumpang manakala selebihnya seramai 67 penumpang menaiki feri Marine Star II pada perjalanan jam 6.30 petang bagi meneruskan perjalanan ke Kuala Perlis,” kata kenyataan itu.

JLM menerusi kenyataan itu juga berkata, JLM sentiasa memantau pergerakan feri di laluan berkenaan dan berdasarkan maklumat terkini diterima, semua penumpang yang terlibat selamat tiba ke destinasi dituju.


Pesara rugi RM60,000 diperdaya penipuan bungkusan

IPOH, 24 Mei – Seorang pesara kerugian RM60,000 selepas apabila menjadi mangsa penipuan ‘parcel scam’ atau penipuan bungkusan oleh seorang individu yang menyamar wakil Pos Malaysia Berhad.

Ketua Polis Daerah Hilir Perak ACP Ahmad Adnan Basri berkata lelaki warga emas berusia 72 tahun itu  mendakwa menerima panggilan telefon daripada individu tersebut pada 11 Mei lepas dengan memaklumkan terdapat bungkusan milik mangsa yang tidak dituntut.

“Mangsa tidak mengaku bungkusan mengandungi kad pengenalan, kad ATM dan cek atas nama mangsa adalah miliknya. Mangsa kemudian disambungkan panggilan ke Ibu Pejabat Polis Kontinjen Sabah kerana dikatakan mempunyai barangan terlarang dalam bungkusan tersebut.

“Mangsa telah dituduh terlibat dengan pengubahan wang haram dan kes dadah. Mangsa diminta menyerahkan butiran akaun miliknya bagi mengelakkan duit simpanan sedia ada dalam akaunnya dibekukan oleh Bank Negara Malaysia (BNM),” katanya dalam kenyataan hari ini.

Ahmad Adnan berkata mangsa telah menyerahkan segala butiran akaun miliknya kepada pihak sindiket dan diminta memindahkan wang sedia ada dalam akaun Bank Simpanan Nasional miliknya ke dalam dua akaun keldai yang diberikan sindiket, iaitu RM30,000 bagi setiap akaun pada Khamis dan Jumaat lepas.

Beliau sehubungan itu menasihatkan orang ramai supaya tidak mudah percaya dengan tindakan licik sindiket Macau Scam dengan mendedahkan maklumat perbankan mereka kepada mana-mana pihak tidak dikenali.


Jelajah Rumah Terbuka Malaysia Madani bermula 29 April – Fahmi

KUALA LUMPUR, 23 April – Rumah Terbuka Malaysia MADANI Bersama Perdana Menteri sempena sambutan Aidilfitri 2023 akan dimulakan di Kedah pada 29 April ini sebelum ke lima negeri lagi.

Menteri Komunikasi dan Digital Fahmi Fadzil berkata rumah terbuka di Kedah akan diadakan di Hotel Raia di Alor Setar dari 10 pagi hingga 2 petang.

Kemudian ia akan diteruskan di Universiti Teknologi MARA (UiTM) Permatang Pauh di Bukit Mertajam, Pulau Pinang pada 6 Mei dan Dewan Majlis Bandaraya Seremban di Negeri Sembilan, esoknya.

Beliau berkata bagi penganjuran di Kelantan, ia akan diadakan di Pekarangan Stadium Sultan Muhammad Ke-IV, Kota Bharu pada 12 Mei manakala acara di Terengganu berlangsung di Dewan Al-Muktafi Billah Shah, Universiti Sultan Zainal Abidin (Unisza), Kuala Terengganu pada 13 Mei.

Fahmi berkata kemuncak sambutan rumah terbuka itu akan berlangsung di Kawasan Komersial Fasa 3, Taman Sri Gombak di Batu Caves, Selangor pada 14 Mei dari 8 malam hingga 11 malam.


8,000 kes penipuan dalam talian sepanjang pandemik – KPDNHEP

SUNGAI UDANG 21 September – Kementerian Perdagangan Dalam Negeri Dan Hal Ehwal Pengguna (KPDNHEP) merekodkan 8,000 kes penipuan dalam talian di seluruh negara bagi tempoh Januari 2021 hingga Ogos lalu.

Pengarah Bahagian Gerakan Kepenggunaan KPDNHEP, Adiratno Che Ani berkata, mengikut rekod pihaknya menerima 20,000 pelbagai jenis aduan sepanjang tempoh sama dan 8,000 adalah membabitkan penipuan dalam talian.

Jelasnya, kes itu dikesan berlaku sejak negara dilanda pandemik COVID-19 dan ramai mangsa yang diperdaya hingga melakukan transaksi wang secara dalam talian.

“Ramai menjadi mangsa penipuan dalam talian sewaktu pandemik, jadi kita akan duduk bersama PDRM untuk lihat bidang kuasa kementerian dalam menangani perkara ini.

“Kita sedang mencari kaedah yang sesuai untuk tangani kes ini, cuma yang dapat kita buat masa sekarang adalah mendidik orang ramai,” katanya.

Beliau berkata demikian pada sidang media selepas merasmikan Program Cabaran Interaktif Pengguna (CIP) Kelab Pengguna Sekolah Tahun 2022 Peringkat Negeri Melaka di Melaka Tropical Fruit Farm di sini, hari ini yang turut dihadiri Pengarah KPDNHEP Negeri Melaka, Norena Jaafar.


Jurujual warga Afganistan cedera ditikam ketika disamun lelaki senegara

KUALA LUMPUR, 11 September – Seorang jurujual warga Afghanistan cedera di kepala dan bahu akibat ditikam ketika disamun lelaki senegaranya, di sebuah kedai runcit di Jalan Merdeka Permai 2,  Ampang di sini petang semalam.

Ketua Polis Daerah Ampang Jaya ACP Mohamad Farouk Eshak berkata dalam kejadian 5 petang itu, mangsa berusia 26 tahun yang bekerja di kedai runcit berkenaan didatangi lelaki berusia 18 tahun, yang tidak dikenalinya.

Beliau berkata dalam kejadian itu, remaja tersebut meminta mangsa menyerahkan duit dan apabila enggan dituruti, dia bertindak menikam mangsa menggunakan pisau pemotong sayur.

“Polis menahan suspek yang tidak bekerja di Jalan Wawasan di sini, pada 1.45 pagi tadi, manakala mangsa yang cedera menerima rawatan di Hospital Ampang,” katanya dalam kenyataan hari ini.

Mohamad Farouk berkata remaja berkenaan direman tujuh hari sehingga 17 Sept dan semakan mendapati suspek tidak mempunyai dokumen perjalanan yang sah.


‘Vida’ berperang dengan masa

KETUA Jurulatih baharu Melaka United Risto Vidakovic mengakui berdepan cabaran hebat dalam mempersiapkan pasukan menghadapi pembukaan Liga Super musim 2022, awal bulan depan.

Dengan tempoh hanya sebulan untuk mempersiapkan pasukan, bagi jurulatih asal Bosnia & Herzegovina itu ia waktu yang cukup suntuk untuknya dan pasukan.

“Jadi, kita perlu bekerja mengikut tempoh masa yang kita ada dan saya akan cuba memastikan semuanya dipersiapkan sebelum sepak mula nanti.

“Dalam masa yang singkat ini, saya akan cuba untuk menyiapkan taktikal yang bersesuaian dan yang paling penting seluruh pasukan tahu apa yang perlu mereka lakukan,” katanya ketika ditemui dalam sesi latihan pertama bersama Melaka United di Stadium Hang Tuah, hari ini.

Katanya, meskipun tidak mendapat peluang memilih pemain import sendiri, namun pemain yang ada dilihat cukup berkualiti berdasarkan rekod pada musim lalu.

“Saya akan cuba yang terbaik untuk menyatukan mereka semua ke satu tahap yang diinginkan bukan sahaja diri saya, bahkan juga kelab dan penyokong,” katanya.

Dalam pada itu, bercakap soal persiapan pasukan sebelum jendela musim 2022 dibuka, jurulatih berusia 53 tahun itu berkata, pihaknya bakal mempersiapkan diri dengan menghadapi tiga aksi persahabatan menentang dua pasukan Liga Super dan satu pasukan Liga Premier musim ini.

Katanya, aksi persahabatan pertama dijadual menentang Selangor FC 2 pada 9 Feb dan diikuti aksi menentang Terengganu FC pada 18 Feb sebelum mengakhiri aksi pra musim menentang Selangor FC pada 25 Feb ini.


Masalah di PPS Selangor dianggap selesai -PM

KLANG, 19 Dis – Perdana Menteri Datuk Seri Ismail Sabri Yaakob berkata isu berhubung makanan tidak mencukupi dan mangsa banjir yang terperangkap serta belum dipindahkan ke pusat perpindahan sementara (PPS) yang timbul sejak semalam dianggap selesai.

Ismail Sabri berkata perkara tersebut antara beberapa yang dibangkitkan dalam mesyuarat khas dan persediaan segera selepas meninjau mangsa banjir di dua PPS di Sekolah Kebangsaan (SK) Telok Gong dan SK Johan Setia, dekat sini pagi tadi.

“Cuma mereka yang terperangkap di dalam kereta atau di tempat lain selain rumah, tindakan sedang dilaksanakan untuk memindahkan mereka,” katanya pada sidang media khas, di sini hari ini.

Ismail Sabri berkata isu berkaitan ketiadaan makanan juga dianggap selesai iaitu untuk makan malam hari ini dan sarapan pagi esok (20 Dis) akan disediakan kerajaan negeri manakala mulai esok makan tengah hari serta seterusnya akan disediakan oleh Jabatan Kebajikan Masyarakat (JKM).

Ismail Sabri berkata dari segi tempat tidur kerajaan sudah mendapatkan komitmen daripada JKM untuk menyediakan tempat tinggal kubikel selesa yang disertakan selimut dan tilam kepada mangsa banjir di PPS.

“Begitu juga dengan keperluan lain, (di PPS) tandas hanya menggunakan tandas sekolah. Jadi memang tidak mencukupi dan kami bersetuju untuk sedia tandas mudah alih,” katanya.

“Pihak berkuasa tempatan (PBT) diminta untuk mencuci kawasan tersebut sebab kalau ramai dan hujan pula, kotorlah jadi kita nak jaga kebersihan. Longkang-longkang juga kami dah minta supaya Jabatan Pengairan dan Saliran mengambil tindakan segera untuk mencuci longkang yang menyebabkan air tersumbat,” katanya.

Ismail Sabri memaklumkan berdasarkan makluman yang diperoleh daripada Kementerian Alam Sekitar dan Air (KASA), jumlah hujan turun di Selangor semalam menyamai jumlah hujan selama sebulan.

“(Hujan luar biasa) berlaku tiba-tiba, maka berlakulah kekalutan. Tidak ada persediaan, perpindahan rumah dan sebagainya. Tidak sangka air akan naik begitu cepat,” katanya.

Ismail Sabri berkata setakat hari ini bilangan mangsa di Selangor telah meningkat daripada lebih 6,000 semalam kepada lebih 15,000 di 108 PPS melibatkan lapan daerah.- BERNAMA


30,290 rumah siap dibina tidak terjual

KUALA LUMPUR 23 Nov – Sebanyak 30,290 unit rumah siap dibina bernilai RM19.75 bilion di seluruh negara tidak terjual setakat suku ketiga tahun ini, berbanding 31,112 unit rumah membabitkan nilai RM20.1 bilion pada suku kedua.

Timbalan Menteri Perumahan dan Kerajaan Tempatan Datuk Seri Ismail Abdul Mutalib berkata berdasarkan data Pusat Maklumat Harta Tanah Negara (NAPIC), angka itu menunjukkan penurunan 2.64 peratus dalam bilangan unit dan 1.74 peratus dalam nilai pada suku tahun ketiga berbanding suku tahun kedua.

“Terdapat penurunan kadar lambakan rumah yang tidak terjual walaupun tidak ketara kerana terdapat pemaju yang menurunkan harga atau memberikan diskaun bagi membolehkan bekalan rumah sedia ada dapat dijual dalam ketidaktentuan ekonomi masa kini.

“Ini dibuktikan dengan penurunan indeks harga rumah pada suku ketiga (2021) pada 198.6 mata berbanding suku ketiga 2020 pada 199.9 mata yang menunjukkan penurunan sebanyak 0.7 peratus,” katanya pada sesi soal jawab di Dewan Rakyat hari ini.


COVID-19: KKM sedia ketat SOP kesihatan di pintu masuk negara – Dr Zaliha

KUALA LUMPUR, 2 Januari – Kementerian Kesihatan (KKM) sedia mengubah dasar penjagaan kesihatan pengurusan pandemik COVID-19 di sempadan negara sedia ada, termasuk memperketatkan prosedur operasi standard (SOP) pemeriksaan kesihatan di pintu masuk negara.

Menteri Kesihatan Dr Zaliha Mustafa berkata ia akan dilaksanakan jika perlu, bukan sahaja kepada pengunjung atau pengembara (warganegara Malaysia dan bukan warganegara) yang tiba dari negara China, bahkan yang tiba dari semua negara di dunia.

Beliau berkata dengan pelanjutan Malaysia sebagai ‘Kawasan Tempatan Jangkitan” sehingga Jun depan, ia memberi ruang kepada KKM untuk mengambil sebarang tindakan segera bila diperlukan, susulan lonjakan semula kes wabak itu di China.

Menurutnya KKM memandang serius kebimbangan rakyat berhubung kenaikan kes COVID-19 di China serta sekatan yang dibuat beberapa negara lain terhadap pengembara dari negara republik berkenaan, dan perkara itu adalah keutamaan KKM ketika ini.

“KKM akan meningkatkan kaedah pembendungan penularan jangkitan COVID-19 dalam negara serta kesiapsiagaan bagi berdepan dengan sebarang kemungkinan peningkatan kes wabak itu,” katanya dalam kenyataan, hari ini.

Menurutnya KKM sentiasa mengambil polisi berpandukan dan berasaskan sains serta data yang tepat selain berhubung rapat dan mengadakan perbincangan dari semasa ke semasa bersama Pertubuhan Kesihatan Dunia (WHO), China serta rakan-rakan negara ASEAN.

“WHO telah mengadakan mesyuarat dengan China bagi urusan perkongsian data terkini dan ia akan diteruskan bagi mengetahui secara terperinci maklumat, situasi dan pengurusan COVID-19 di negara berkenaan.

“Berdasarkan maklumat yang dilaporkan negara China kepada pihak WHO, varian dan subvarian yang ada di China, juga telah dikesan di Malaysia,” katanya.

Penghujung tahun lepas, China melaporkan berlaku lonjakan kes COVID-19 berikutan varian Omicron yang merebak dengan pantas, dan beberapa negara mengambil keputusan untuk menyekat kemasukan pengembara dari China ke negara mereka sebagai langkah menghalang penularan wabak itu.

Sementara itu Dr Zaliha berkata berdasarkan maklumat sedia ada, vaksin COVID-19 berkesan dengan memberi perlindungan dari mendapat gejala teruk akibat jangkitan virus itu, dan ia sepatutnya mengurangkan kemasukan ke hospital.

Selain itu katanya vaksin Bivalent akan dibekalkan kepada Malaysia tidak lama lagi berikutan kelulusan pendaftaran bersyarat yang diberikan Pihak Berkuasa Kawalan Dadah, baru-baru ini.

“KKM menggesa orang ramai yang menerima dos penggalak pertama yang melebihi tempoh enam bulan agar mendapatkan dos penggalak kedua serta tidak menunggu vaksin Bivalent. Vaksin Monovalent sedia ada masih sangat berkesan untuk mengurangkan gejala serius dan kes kematian,” katanya.

Dr Zaliha berharap peratusan pengambilan dos penggalak terus meningkat, terutama golongan berisiko memandangkan ketika ini hanya 49.8 peratus daraipada rakyat Malaysia sudah mendapat vaksin dos penggalak pertama dan hanya 1.9 peratus mengambil vaksin dos penggalak kedua.


Kak Som mahu perkasa wanita, kaum ibu Pengkalan Batu

PENGKALAN BATU 27 Disember – Penganjuran pelbagai inisiatif dan program pembangunan wanita akan di kawasan Dewan Undangan Negeri (DUN) Pengkalan Batu akan dilaksanakan sepanjang tahun hadapan.

Ia bagi memastikan wanita khususnya kaum ibu dan suri rumah tidak terpinggir dalam arus pembangunan malah turut sama dalam pembangunan sosio-ekonomi kerana golongan ini semakin cekap dan mempunyai wibawa.

Ahli Dewan Undangan Negeri (Adun) Pengkalan Batu Datuk Kalsom Noordin berkata, selepas memberi perhatian dalam beberapa antarnya pembersihan dan menangani banjir di kawasan DUN itu, pada tahun hadapan pihaknya akan memfokuskan pula pembangunan kaum wanita.

Beliau berkata, ini kerana beliau inginkan golongan wanita turut bersama-sama dalam pembangunan di kawasan DUN Pengkalan Batu selain turut serta menjayakan program yang bakal diadakan.

“Tahun pertama kita sudah memberi perhatian kepada aspek pembersihan, prasarana serta mengatasi banjir dan untuk tahun kedua nanti antara aspek utama akan diberi perhatian adalah pembangunan kaum wanita yang akan membabitkan beberapa program termasuk mengadakan bengkel khas dan usahawan.

“Melalui program yang dianjurkan kita juga akan mengadakan bengkel-bengkel usahawan dalam membantu mereka untuk memulakan perniagaan atau mengembangkan lagi perniagaan yang sudah dimulakan.

“Banyak sebenarnya program yang boleh dilakukan. Saya juga ada lihat usaha badan bukan kerajaan (NGO) yang membantu kaum wanita contohnya dengan pemberian alatan seperti ketuhar dan ini boleh saya praktikkan juga dalam usaha pembangunan kaum wanita DUN Pengkalan Batu,” katanya.

Beliau yang juga Exco Hal Ehwal Wanita, Pembangunan Keluarga dan Kebajikan negeri berkata, di DUN Pengkalan Batu juga akan dibangunkan sebuah penempatan untuk menempatkan pesakit terlantar yang tiada waris.

“Untuk Melaka kita tiada institusi atau rumah jagaan untuk pesakit terlantar ini dan saranan ini sudah dibincangkan di Dewan Undangan Negeri baru-baru serta Ketua Menteri Datuk Seri Utama Sulaiman Md Ali juga sudah meluluskannya.

“Kita akan mencari lokasi yang sesuai di sekitar DUN untuk membina penempatan ini yang mana apabila siap nanti akan menempatkan pesakit terlantar yang berusia dibawah 60 tahun,” katanya.

Katanya, bagi merealisasikan pembangunan penempatan itu nanti, pihaknya akan bekerjasama dengan beberapa agensi berkaitan untuk melihat serta memperincikan pembangunan projek yang bakal dilaksanakan.

Sementara itu, beliau berkata, turut diberi perhatian adalah aspek kebajikan apabila sebuah Sekolah Rendah Agama (SRA) yang dianggarkan menelan belanja RM6.5 juta akan dibangunkan.

“Dengan adanya sekolah itu nanti ia akan menampung keperluan khususnya murid di kawasan ini kerana untuk DUN Pengkalan Batu kita hanya ada sebuah sekolah sahaja kini,” katanya.

Ujarnya lagi, bagi mendekati dan menyelami pemasalahan penduduk di kawasan itu juga, hari bertemu rakyat setiap Jumaat terus diteruskan dengan setiap penduduk boleh tampil meluahkan pemasalahan dihadapi.

“Selain itu bagi kemudahan penduduk untuk menjalankan rekreasi dan menjalankan aktiviti kita turut merancang pembinaan pusat ilmu, pusat belia serta Taman Rekreasi Cempaka,” katanya.

Karier:-
– Exco Hal Ehwal Wanita, Pembangunan Keluarga dan Kebajikan (2021 – kini)
– Ahli Dewan Undangan Negeri Pengkalan Batu (2021 – kini)
– Presiden Majlis Jaksa Pendamai Negeri Melaka

Politik:-
– Setiausaha Wanita UMNO Negeri Melaka (2018 – kini)
– Ketua Wanita UMNO Bahagian Hang Tuah Jaya (2013 – kini)


Tuduhan membunuh bayi ke atas remaja masih boleh dikaji semula – Jabatan Peguam Negara

KUALA LUMPUR, 18 Feb – Jabatan Peguam Negara (AGC) masih boleh meneliti dan mengkaji semula pertuduhan membunuh bayi lelaki baru dilahirkan yang dikenakan terhadap seorang remaja, kepada pertuduhan lain.

AGC menerusi kenyataan memaklumkan ia setelah mengambil kira perkembangan tambahan termasuk hasil siasatan kejadian rogol ke atas remaja perempuan itu yang berumur 14 tahun 11 bulan.

Jabatan berkenaan memaklumkan remaja berkenaan akan diadili melalui proses keadilan mahkamah mengikut Akta Kanak-Kanak 2001 (Akta 611) memandangkan orang yang dituduh itu adalah seorang kanak-kanak seperti mana takrifan di bawah Akta 611 dan jika disabitkan kanak-kanak itu akan diperintahkan untuk ditahan di bawah Seksyen 97(2).

Di bawah seksyen itu pesalah muda ditahan di penjara selama perkenan Yang di-Pertuan Agong, Sultan atau Yang di-Pertua Negeri, mengikut di mana kesalahan itu berlaku.

Menurut AGC, pertuduhan ke atas remaja itu adalah satu proses keadilan jenayah yang telus tanpa dipengaruhi oleh apa-apa dorongan dan berasaskan kepada keterangan semata-mata.

“Maklumat mengenai kejadian rogol hanya diketahui selepas remaja tersebut ditangkap, di mana satu laporan polis dibuat olehnya pada 8 Feb 2022. Susulan daripada laporan polis itu satu kertas siasatan dibuka dan siasatan masih dijalankan,” menurut jabatan itu.

Menurut AGC, laporan polis berkaitan kertas siasatan itu telah dibuat pada 8 Feb lepas oleh seorang pegawai perubatan yang memaklumkan bahawa pada hari berkenaan 9 pagi, semasa sedang bertugas di Klinik Kesihatan Seri Bandi, Kemaman, Terengganu beliau telah dimaklumkan mengenai satu kes bersalin di rumah.

“Pada jam lebih kurang 9.10 pagi, pengadu bersama pasukan telah ke lokasi dan terlihat satu perempuan sedang memegang bayi berhampiran sinki dapur. Pengadu juga mendapati tali pusat bayi telah dipotong dengan menggunakan benda tajam.

“Setelah membuat penelitian ke atas hasil siasatan yang dikemukakan, Pejabat Pengarah Pendakwan Negeri telah memberi kebenaran untuk pertuduhan ke atas remaja itu yang berumur 14 tahun 11 bulan di bawah Seksyen 302 Kanun Keseksaan berkaitan kematian bayi dilahirkan itu,” menurut kenyataan itu.

Jabatan itu menyatakan bahawa, pertuduhan dibuat berasaskan keterangan saksi-saksi dan dokumentasi serta keterangan pegawai forensik dan pengesahan pakar patologi bahawa bayi yang mati itu berumur antara 38 hingga 40 minggu dengan berat 2.49 kg semasa dilahirkan dengan tali pusat telah dipotong dengan benda tajam dan terdapat kecederaan lain termasuk satu tikaman pada bahagian badan bayi tersebut.

Pada 15 Feb lepas, remaja itu didakwa di Mahkamah Majistret Kemaman di Terengganu atas pertuduhan dengan sengaja membunuh bayi itu di sebuah rumah di Seri Bandi di negeri itu antara 7 hingga 9 pagi, 8 Feb lepas mengikut Seksyen 302 Kanun Keseksaan yang membawa hukuman mati jika sabit kesalahan.

Bagaimanapun, pesalah di bawah umur 18 tahun tidak boleh dikenakan hukuman mati mengikut Seksyen 97(2) Akta Kanak-Kanak 2001, namun boleh diganti dengan hukuman penjara selama diperkenan oleh Yang di-Pertuan Agong, Sultan atau Yang di-Pertua Negeri, mengikut di mana kesalahan itu berlaku.- BERNAMA


Agong zahir tahniah, bangga atas kejayaan Pandelela raih emas di kejohanan dunia

KUALA LUMPUR 6 Mei. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada penerjun negara, Pandelela Rinong atas kejayaan meraih pingat emas dalam acara 10 meter platform individu wanita, pada Kejohanan Piala Dunia Terjun FINA di Jepun, semalam.

Selain itu, Al-Sultan Abdullah turut menzahirkan rasa sukacita dan bangga atas kejayaan Pandelela meraih pingat emas pertama buat skuad negara di kejohanan itu, sekali gus melakar sejarah baharu buat sukan terjun negara dan mengharumkan nama Malaysia di persada dunia.

“Seri Paduka Baginda menyifatkan pencapaian Pandelela ini sebagai kejayaan yang amat bermakna kepada Malaysia dan juga sebagai suntikan semangat kepada beliau untuk meneruskan buruan pingat di Temasya Sukan Olimpik Tokyo, Julai ini,” menurut kenyataan dimuat naik di Instagram Istana Negara, hari ini.

Al-Sultan Abdullah bertitah pencapaian cemerlang penerjun kebangsaan kelahiran Sarawak itu sekali lagi membuktikan bahawa Malaysia mampu melahirkan atlet dan individu yang berkualiti, berkaliber serta bertaraf antarabangsa.

“Ia juga membuktikan bahawa dengan iltizam, semangat perjuangan yang tinggi dan usaha bersungguh-sungguh, rakyat Malaysia mampu bersaing dan berjaya di peringkat dunia,” menurut kenyataan itu.

Selain itu, Al-Sultan Abdullah turut menzahirkan harapan semoga kejayaan dan semangat perjuangan Pandelela turut menjadi sumber inspirasi kepada seluruh rakyat Malaysia, khususnya atlet di negara ini untuk bekerja keras dan berusaha mencapai kejayaan dalam bidang masing-masing sama ada di dalam negara mahupun di persada antarabangsa.

“Seri Paduka Baginda menzahirkan ucapan selamat maju jaya kepada Pandelela dan mendoakan semoga beliau dilimpahi kejayaan cemerlang berterusan serta sekali lagi memahat sejarah dan mengharumkan nama negara di Temasya Sukan Olimpik Tokyo, Julai ini,” menurut kenyataan itu.

Pandelela, 28, mempamerkan terjunan bertenaga dan meyakinkan untuk mengungguli final yang berlangsung di Pusat Akuatik Tokyo, Jepun dengan mengumpul 355.70 mata selepas melengkapkan tujuh terjunan dan mengatasi penerjun tuan rumah, Matsuri Arai (342.00 mata) dan Caeli McKay dari Kanada (338.55 mata) masing-masing di tempat kedua serta ketiga.

Kejayaan meraih pingat emas itu menjadikan Pandelela satu-satunya atlet yang menyumbang pingat buat pasukan terjun negara yang menggalas cabaran ke Piala Dunia kali ini.

Pandelela, Leong Mun Yee, Wendy Ng Yan Yee, Nur Dhabitah Sabri dan Cheong Jun Hoong bakal menggalas cabaran negara dalam acara terjun di temasya Sukan Olimpik Tokyo yang dijadualkan pada 23 Julai hingga 8 Ogos.


Cakoi panas jadi rebutan

DURIAN TUNGGAL 14 Mei – Kuih cakoi atau di sesetengah tempat digelar pak koco menjadi juadah tarikan pada sambutan Rumah Terbuka Aidilfitri Dewan Undangan Negeri (DUN) Durian Tunggal, di Kampung Belimbing Dalam, di sini malam tadi.

Malah, pengusaha makanan itu, Azwan Husin, 28, tidak menang tangan menyediakan juadah tersebut yang digoreng panas-panas untuk disajikan kepada tetamu yang hadir memeriahkan majlis itu.

“Kali ini kita menerima tempahan lebih kurang 1,500 ketul cakoi dengan 10 kilogram doh dan alhamdulillah kesemuanya habis disajikan kepada orang ramai secara percuma,” katanya kepada Melaka Hari Ini.

Tinjauan Melaka Hari Ini mendapati gerai-gerai lain yang menyediakan nasi lemak, mi goreng, putu piring, apam balik dan lain-lain turut mendapat sambutan hangat daripada orang ramai.

Majlis itu turut diserikan dengan kehadiran Yang di-Pertua Negeri Tun Seri Setia Mohd Ali Mohd Rustam yang tiba pada 8.47 malam dan disambut Ahli Dewan Undangan Negeri (Adun) Durian Tunggal Zahari Abd Kalil.

Turut hadir, Setiausaha Kerajaan Negeri, Datuk Wira Zaidi Johari; Speaker DUN, Datuk Wira Ibrahim Durum serta barisan kepimpinan Kerajaan Negeri yang lain.


Inspektor polis didakwa rogol, lakukan amang seksual terhadap remaja bawah umur

SUNGAI PETANI, 5 Jan – Seorang inspektor polis dihadapkan ke Mahkamah Sesyen di sini hari ini atas pertuduhan merogol remaja perempuan bawah umur pada akhir bulan lepas.

Mengikut pertuduhan, tertuduh sebagai pegawai penyiasat berpangkat Inspektor telah didakwa merogol remaja berusia 16 tahun itu dengan kerelaannya dan kerelaan itu diperoleh menggunakan kedudukan berkuasa tertuduh terhadap mangsa.

Mohd Maliki dituduh melakukan perbuatan itu di bilik pegawai penyiasat di Ibu Pejabat Polis Daerah Yan lebih kurang 6.30 petang pada 28 Dis 2022 mengikut Seksyen 376(2)(f) Kanun Keseksaan yang memperuntukkan hukuman penjara maksimum 20 tahun dan sebat jika sabit kesalahan.

Tertuduh juga mengaku tidak bersalah atas tiga pertuduhan berkaitan amang seksual terhadap remaja perempuan itu di tempat, masa dan tarikh sama.
Pertuduhan dikemukakan di bawah Seksyen 14(a), Seksyen 14(c) dan Seksyen 15(a)(ii) Akta Kesalahan-Kesalahan Seksual Terhadap Kanak-Kanak 2017 dan dibaca bersama Seksyen 16(1) akta sama.

Jika sabit kesalahan, boleh dikenakan hukuman penjara maksimum 20 tahun dan sebatan serta sebagai tambahan hukuman bagi Seksyen 16(1) itu iaitu boleh dipenjara tidak melebihi lima tahun dan disebat dengan tidak kurang dua sebatan.

Pendakwaan kes dikendalikan Timbalan Pendakwa Raya Hizween Azleena Othman Kamal, Zulfadzly Hassan dan Nurul Natasha Rizal manakala tertuduh tidak diwakili peguam.

Terdahulu pihak pendakwaan tidak menawarkan jaminan kepada tertuduh, bagaimanapun jika mahkamah membenarkan jaminan, pendakwaan mencadangkan RM20,000 bagi pertuduhan merogol dan RM20,000 bagi setiap kes amang seksual.

Mahkamah membenarkan tertuduh diikat jamin RM10,000 dengan seorang penjamin bagi pertuduhan merogol dan RM15,000 dengan seorang penjamin bagi ketiga-tiga kes amang seksual berserta syarat tambahan melarangnya mengganggu mangsa kes itu dan pasport diserahkan kepada mahkamah.


COVID-19: Lebih 60 peratus kes hari ini tiada sejarah vaksinasi – Noor Hisham

KUALA LUMPUR, 5 Sept – Sebanyak 66.3 peratus atau 13,519 kes daripada jumlah keseluruhan 20,396 kes baharu COVID-19 yang dilaporkan hari ini didapati tiada sejarah vaksinasi atau tidak lengkap vaksin COVID-19.

Ketua Pengarah Kesihatan Tan Sri Dr Noor Hisham Abdullah dalam kenyataannya berkata inidividu tidak lengkap vaksin terdiri daripada mereka yang menerima sekurang-kurangnya satu dos vaksin atau dua dos vaksin tetapi tidak melebihi 14 hari dari tarikh dos kedua.

“Sebanyak 6,877 kes atau 33.7 peratus pula mempunyai sejarah vaksinasi lengkap, dengan 6,795 daripadanya berada pada kategori satu iaitu tidak bergejala dan kategori dua bergejala ringan.

Situasi ini jelas menunjukkan mereka yang lengkap divaksinasi adalah lebih terlindung dan kurang berisiko mendapat jangkitan COVID-19 yang teruk,” katanya dalam kenyataan itu.

Daripada 322 kes kategori tiga (bergejala) hingga kategori lima (bergejala kritikal), 240 kes atau 74.5 peratus terdiri daripada mereka yang tiada sejarah vaksinasi atau tidak lengkap vaksinasi berbanding hanya 82 kes (25.5 peratus) terdiri daripada mereka yang lengkap divaksin.

Kes kematian di luar hospital atau mati ketika dibawa (BID) yang direkodkan hari ini ialah 107 kes, menjadikan ia jumlah kes BID tertinggi sejak wabak itu melanda negara.

Ketua Pengarah itu berkata 20,573 kes sembuh dicatatkan sementara kes aktif COVID-19 di seluruh negara kini 255,789 dengan 1,338 kes memerlukan rawatan di Unit Rawatan Rapi (ICU).

Daripada jumlah kes yang dirawat di ICU, 959 kes merupakan kes positif COVID-19 manakala 379 lagi ialah kes yang disyaki dan dalam siasatan.

Dalam pada itu, kes yang memerlukan bantuan pernafasan pada hari ini pula sebanyak 735 kes terdiri daripada 436 kes COVID-19 dan 299 kes merupakan kes disyaki dan dalam siasatan.

Sebanyak 37 kluster baharu dilaporkan hari ini dengan 21 daripadanya melibatkan kluster tempat kerja, 12 kluster komuniti, tiga kluster kumpulan berisiko tinggi dan satu di pusat tahanan, menjadikan kluster aktif kini 1,457.


Suami isteri mengaku tidak bersalah cabul, dera kanak-kanak di pusat kebajikan

KOTA BHARU 7 April. – Seorang buruh mengaku tidak bersalah di Mahkamah Sesyen di sini hari ini atas lima pertuduhan mencabul dan mendera empat kanak-kanak di sebuah pusat kebajikan, tempat isterinya bekerja dekat sini, antara April 2019 hingga Mac lalu.

Mengikut pertuduhan pertama hingga keempat, dia didakwa melakukan kesalahan dengan maksud seksual menyentuh tiga kanak-kanak perempuan berusia sembilan hingga 13 tahun di pusat kebajikan tersebut, pada waktu berbeza.

Antaranya, dia didakwa melakukan kesalahan itu terhadap seorang kanak-kanak perempuan yang kini berusia 13 tahun di sebuah bilik dan ruang tamu di pusat kebajikan itu, masing-masing dalam kejadian pada Julai 2019 dan September tahun lalu.

Kesemua pertuduhan itu dibuat mengikut Seksyen 14 (a) Akta Kesalahan-kesalahan Seksual Terhadap Kanak-kanak 2017 dan boleh dihukum bawah Seksyen 14 akta sama yang memperuntukkan hukuman penjara hingga 20 tahun dan boleh disebat, jika disabit kesalahan.

Bagi pertuduhan kelima pula, dia didakwa bersama-sama isterinya yang merupakan penjaga pusat kebajikan itu, Nor Adila Zakaria, 35, telah menganiaya kanak-kanak lelaki berusia 13 tahun hingga mengalami kecederaan fizikal di pipi dan dada.

Mereka dituduh menurut Seksyen 31(1)(a) Akta Kanak-kanak 2001 yang boleh dihukum mengikut Seksyen 31(1) akta yang sama dibaca bersama Seksyen 34 Kanun Keseksaan yang memperuntukkan denda tidak lebih RM50,000 atau penjara hingga 20 tahun atau kedua-duanya, jika disabit kesalahan.

Mahkamah menetapkan tiada jaminan ditawarkan kepada Mohd Hamdan manakala Nor Adila dibenarkan ikat jamin RM15,000 dengan seorang penjamin serta perlu melapor diri di balai polis berdekatan setiap bulan.


SUKMA XX: Melaka mampu tuai lima emas dalam sukan muaythai

GADEK 20 April – Melaka menyasarkan sekurang-kurangnya membawa pulang lima pingat emas dalam sukan muaythai pada temasya Sukan Malaysia Edisi ke-20 (SUKMA XX, MSN 2022) yang dijadual berlangsung di Lembah Klang, Sept depan.

EXCO Belia dan Sukan Negeri VP Shanmugam berkata, pihaknya yakin sasaran itu mampu dicapai memandangkan pelbagai kejayaan telah diraih atlet Melaka dalam sukan itu, selain dibantu pasukan jurulatih berpengalaman dalam sukan tempur itu.

“Dalam SUKMA kali ini, Melaka akan menghantar 27 atlet membabitkan sembilan atlet lelaki dan enam wanita akan menyertai acara ini dengan bimbingan lima pengawai terlibat.

“Kita telah pun mengenal pasti jurulatih dari Thailand yang berpengalaman 15 tahun dalam sukan ini, yang mana jurulatih berkenaan bersetuju untuk berkolaborasi bersama pasukan Melaka untuk memacu pasukan ini.

“Biarpun edisi sebelumnya kita tidak meraih pingat emas dalam acara ini namun kita yakin kali ini kita akan jadi lebih baik terutama selepas melihat komitmen tinggi yang dipamerkan dalam sukan muaythai ini,” katanya.

Hadir sama, pegawai wakil Lembaga Pemasaran Pertanian Persekutuan (FAMA) merangkap Presiden Persatuan Muaythai Negeri Melaka (PMNM), Emrito @ Haris Alias dan Pengarah Teknikal Muay Thai Malaysia, Md Faris Md Uret.

Program anjuran kerjasama FAMA Melaka dan PMNM itu telah memilih 25 keluarga asnaf dalam Dewan Undangan Negeri (DUN) Gadek untuk diberikan bantuan kit makanan serta wang tunai bagi menyambut Ramadan dan persediaan Syawal akan datang.

Dalam pada itu, Shanmugam yang juga Ahli Dewan Undangan Negeri (ADUN) Gadek berkata, untuk edisi SUKMA kali ini, Melaka menyasarkan peningkatan 10 peratus kutipan pingat emas akan diraih atlet Melaka dalam temasya itu.

“Kita sasarkan kali ini Melaka mampu mencapai 25 pingat emas dalam acara keseluruhan pada SUKMA kali ini, mereka kena kecapi dari apa yang dimiliki sebelum ini,” katanya.


The Space of Lautan Melayu: Kedah in the Transpeninsular Routes

FILIPINO historian Leonard Y. Andaya called it the “Sea of Malayu.”  The first reference to this space, is from an Arabic document dated circa 1000. It noted that travellers “reaching the Sea of Malayu, were approaching the area of China.” Melakan chronicler Eredia, writing in 1613, also used the phrase “Sea of Malayu” – enclosed by Ujontana (Malay Peninsula) and the Golden Chersonese (Sumatra).

Eredia privileges land over water. He believed that the “Sea of Malayu” referred simply as the Straits of Melaka. But for the Malays shaped by their orientation to the sea, and the riverine environment, stretches of land were not seen as barriers. It fortunately could be breached. As argued before, the Malays see rivers, streams, straits, the seas and the oceans as connecting waterways; not barriers and boundaries.

Within that space of the “Sea of Malayu,” ethnicities, identities, cultures and languages were forged.  The “Malay sea”  is a far larger unity than that proposed by Eredia. Andaya commented that the general reference to the “Sea of Malayu” approaching the area of China represented an extensive network  viewed as one sea stretching from India to Vietnam.

In his 2008 book, Leaves of the Same Tree: Trade and Ethnicity in the Straits of Melaka, he called the sea “Malayu” after the Malays whom he described as “most prominently associated with this particular body of water.” He proposed the “Sea of Malayu” to mean a community of settlements conjoined through extensive through extensive and intensive economic and cultural interactions.

From the late seventh century, the Malays would have played a role in such a network. There existed a continuous “sea” linking southern India and Sri Lanka to the Bay of Bengal, Sumatra, the Straits of Melaka, the Malay Peninsula, the Gulf of Siam, the South China Sea, the Lower Mekong and Central Vietnam.  The Straits of Melaka was the pivotal point in the network of the “Sea of Malayu” communities.  The “beginning” and “end” of the seasonal monsoon winds regulated patterns of movements.

Andaya, Professor of Southeast Asian History at the University of Hawai’i noted that the most prominent site on the west coast of the Isthmus of Kra was in South Kedah, known to the Chinese in the seventh and eight centuries as “Jiecha.” Kedah was an ideal midway point for traders and pilgrims, whose ultimate destinations were India or China and beyond.

References in Tamil to Kadaram, or Kidaram, and in Sanskrit to Kataha, refer to South Kedah.   The Arabs refer the site as Kalah “located  at a place where ships docked to await the shift of monsoon winds”  There was no agreement whether Kalah refers to a town, an island, a kingdom or a region.  Kalah may refer to a number of settlements over the centuries serving the same function.

The various names for the Kedah coast at different periods would be Chia-cha or Chieh-ch’a and Kolo in the seventh century; Kataha between the eight and eleventh centuries, and Kalah between the ninth and fourteenth centuries; and Kadaram in the eleventh century.

Of the numerous historical sites in south central Kedah, all were located beside rivers, or near the coast, and hence ideally placed for trade. The centers at Kampong Sungai Mas and Pengkalan Bujang later depended upon river access to reach the coast. Andaya explained that the shifting rivers and coastlines on both the east and west coasts of the Isthmus of Kra and Malay Peninsula forced the major centers to relocate at various times in their history, accounting for the various names and locations.

The south Kedah sites may have been settled as early as the fifth century CE.  Inscriptions at Kampung Sungai Mas, Bukit Meriam, and Cherok Tokun (Cherok Tok Kun) all dated from the fifth century.  Cherok Tok Kun is in present-day Bukit Mertajam in Seberang Perai.

The Kedah ports produced large number of artifacts. In the Merbok estuary, the port of Pengkalan Bujang traded in Chinese ceramics from the southern Song and Yuan periods. There was also Middle Eastern glassware. The site was a major redistribution center for Southeast Asian pottery, beads, forest products and  minerals.

In 878 CE, Canton (Guangzhou) was sacked by Chinese rebels. Direct contact between Canton and the Arab, Indo-Persian world ceased. This made the Chinese and Arab traders met at Kalah to exchange goods.  In the ninth century, Arab trade in the Indian Ocean reached a peak. It was a boon to the isthmian and peninsular ports.

Andaya noted that the new Arab sailing patterns would have contributed to the rise of Kampung Sungai Mas as a major ninth-century port in south Kedah. With the gradual silting of the Sungai Muda, Kampung Sungai Mas was replaced by Kampung Pengkalan Bujang. Pengkalan Bujang flourished from approximately the end of the eleventh to the beginning of the fourteenth century. Then a new channel from Sungai Muda flowed to the Straits of Melaka, enabling Kampung Sirih to become a thriving port. But it too was soon overshadowed by other peninsular harbours.

Andaya emphasized that that the continuity of ports of south Kedah reinforces the idea  that the location continued as an important  stopping-off point in the trade trajectory from the Red Sea and the Persian Gulf to China.  Both South Kedah ports and Sriwijaya offered similar advantages to traders and other travellers – with one on the northern and the other the southern entrance to the Straits of Melaka. South Kedah had a longer tradition, and was better known.

Significantly, on both shores at the northern end of the Straits of Melaka and on the coastline at the Bay of Bandon lived the core of communities of the Sea of Malayu. It was a midway point. The space provided Southeast Asian products to the known world then.  From the Isthmus of Kra and the Malay Peninsula, traders proceeded eastward to the Lower Mekong and central Vietnam – the eastern edge of the Lautan Melayu – before finally entering China.


Melaka muncul pengeluar ikan keli, telur terbesar negara

AYER KEROH 24 JUN – Walaupun negerinya kecil, namun Melaka kini muncul sebagai antara pengeluar produk pertanian terbesar di negara ini.

Exco Kemajuan Desa, Pertanian dan Keterjaminan Makanan negeri, Dr. Muhamad Akmal Saleh berkata, perkara itu dibuktikan menerusi penternakan ikan keli dan telur ayam di negeri ini yang menjadi antara terbesar di Malaysia.

Menurutnya, contoh paling dekat ialah pengeluaran telur ayam, yang mana Melaka berjaya mencatat pengeluaran 9 juta biji telur ayam dalam sehari, sekali gus meletakkan nilai keseluruhan sektor tanaman unggang berjumlah RM1.8 bilion setahun.

“Dalam sektor pertanian tanaman pula telah mencatatkan nilai pengeluaran keseluruhan berjumlah RM80 juta pada tahun lalu, yang terdiri dari buah-buahan, padi, sayur-sayuran dan tanaman industri.

“Selain itu, Melaka juga berpotensi menjadi penyumbang terbesar pengeluaran kerang melalui pelaksanaan Projek Ternakan Zon Industri Akuakultur (ZIA) Sebatu dengan keluasan 550 hektar,” katanya.

Hadir sama, Exco Pelancongan, Warisan, Seni dan Budaya negeri, Datuk Abdul Razak Abdul Rahman; Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman, barisan-barisan Exco dan Timbalan Exco Kerajaan Negeri serta lain-lain kenamaan.

Mengulas lanjut, Dr. Muhamad Akmal berkata, menerusi Lembaga Pemasaran Pertanian Persekutuan (FAMA) Negeri Melaka juga, pelbagai program jualan terus dari ladang telah diadakan di negeri ini.

Katanya, ia dapat dilihat menerusi penganjuran Melaka Agro Market (MAM) dan Program ‘Souq Subuh’ atau Pasar Subuh yang menawarkan hasil tani dengan harga 30 peratus lebih rendah dari pasaran.

“Sehingga hari ini, nilai jualan program ini telah mencatat nilai RM2.5 juta dan memanfaatkan sehingga 100,000 pengguna di Negeri Melaka,” katanya.


Melaka hargai tokoh belia

BANDARAYA MELAKA 1 November – Atas jasanya yang aktif bersama pertubuhan belia sejak berusia 15 tahun Asmah Sulaiman, 30, dinobatkan Johan Kategori Individu Wanita Anugerah Perdana Belia Negara Peringkat Negeri Melaka 2022.

Seawal usia 15 tahun, Asmah telah diberi kepercayaan memegang jawatan Setiausaha Persatuan Belia Bersatu Bukit Tembakau, Jasin dan sehingga kini beliau masih aktif dalam aktiviti sukarelawan itu.

“Sekarang saya menjadi usahawan dalam bidang penternakan, mewarisi perniagaan ibu dan arwah ayah. Saya ada ladang di Kampung Bukit Tembakau dan saya juga Pengerusi Jawatankuasa Pembangunan dan Keselamatan Kampung (JPKK) paling muda di Negeri Melaka.

“Kemenangan ini memang mengejutkan kerana saya hanya diberikan tempoh dua hari untuk membuat segala persiapan,” katanya ketika ditemui pemberita, di sini, semalam.

Katanya, sebagai seorang yang aktif bersama pertubuhan belia dia kerap turun padang membantu mangsa bencana termasuk ketika banjir melanda Pahang dan Terengganu.

“Sekarang ini saya adalah Setiausaha Agung Majlis Kelab Bell Belia Tamil Malaysia, sebagai biro bahasa saya juga menjalankan pelbagai aktiviti berteraskan belia berinovatif.


RUU kawal produk tembakau tidak jejas ekonomi negara

PUTRAJAYA, 30 Julai – Rang Undang-undang Kawalan Produk Tembakau dan Merokok 2022 yang bertujuan mewujudkan  Generasi Penamat (GEG) atau individu lahir 1 Jan 2007 dan seterusnya bebas merokok, tidak akan menjejaskan ekonomi negara.

Menteri Kesihatan Khairy Jamaluddin berkata berdasarkan kajian mendalam yang dijalankan pihaknya, industri tembakau hanya memberi kesan sebanyak 0.18 peratus sahaja terhadap keseluruhan Keluaran Dalam Negara Kasar (KDNK).

“Bermakna mereka yang terlibat dalam industri rokok adalah kecil. Jumlah pasaran rokok akan semakin mengecil secara berperingkat iaitu bermula yang lahir 2007, 2008, 2009 dan seterusnya…ia akan ambil masa lama sebelum pasaran itu sangat kecil (mungkin) ia akan ambil masa 20 hingga 30 tahun.

“Kalau sekarang sudah 18 tahun ke atas, boleh hisap rokok (sebelum rang undang-undang itu dikuatkuasakan). Ia tak akan sebabkan kesan secara terus kepada ekonomi kerana ia dikuatkuasakan secara berperingkat, setiap tahun bertambah (individu) tidak boleh merokok tetapi yang sedia merokok akan kekal beli produk rokok,” katanya dalam temu bual khas dengan media mengenai rang undang-undang itu di sini.

Rabu lepas, beliau membentangkan Rang Undang-undang Kawalan Produk Tembakau dan Merokok 2022, yang memperuntukkan larangan kepada individu yang lahir pada 2007 dan seterusnya merokok, membeli atau memiliki produk tembakau atau peranti merokok untuk bacaan kali pertama di Dewan Rakyat.

Sementara itu, Khairy berkata Kementerian Kesihatan (KKM) memberi jaminan kepada Jawatankuasa Kira-kira Wang Negara (PAC) menerusi pertemuan sebelum ini untuk menubuhkan satu jawatankuasa bebas yang akan menyemak semula rang undang-undang itu.

“PAC minta supaya ada tempoh penilaian mandatori, itu saya kata saya tak buat dalam akta tetapi saya bagi jaminan kami buat jawatankuasa bebas yang akan semak  undang-undang ini dan akan bentang laporan tentang keberkesanan undang-undang ini sebelum GEG dikuatkuasakan pada 2025.

“Saya beri jaminan jawatankuasa ini ditubuhkan dan dilaporkan kepada Parlimen dan bukannya KKM. Selain itu, 10 tahun selepas GEG dilaksanakan, jawatankuasa ini akan buat semakan sekali lagi kalau perlu dipinda akta dan sebagainya,” katanya.

Khairy dijadual membentangkan Rang Undang-undang Kawalan Produk Tembakau dan Merokok 2022 bagi bacaan kali kedua di Dewan Rakyat pada Isnin ini manakala sesi perbahasan serta penggulungan bagi rang undang-undang berkenaan pada hari berikutnya.

Menurut rang undang-undang itu, individu yang lahir pada 1 Jan 2007 dan seterusnya yang merokok produk tembakau atau produk pengganti tembakau, menggunakan peranti merokok atau memiliki produk tembakau, bahan merokok, produk pengganti tembakau atau peranti merokok boleh didenda tidak melebihi RM5,000, jika sabit kesalahan.

Selain itu, individu yang lahir pada 1 Jan 2007 dan seterusnya yang membeli produk tembakau, bahan merokok dan produk pengganti tembakau atau peranti merokok juga berdepan hukuman denda tidak melebihi RM5,000, jika sabit kesalahan.

Mengenai kaedah penjualan semua jenis produk rokok, Khairy berkata KKM akan mengadakan libat urus dengan golongan peniaga runcit bagi membincangkan mekanisme terbaik mengenai perkara itu.

“Ada beberapa mekanisme dipertimbangkan KKM seperti kod QR, bacaan kad pengenalan untuk ada aplikasi membeli produk rokok…sesuatu yang mudah dan tidak menyusahkan penjual dan pembeli. Bagi kawasan yang tiada capaian internet, mungkin peniaga perlu tengok kad pengenalan pembeli,“ katanya.

Bagi penjualan produk rokok serta vape secara dalam talian pula, beliau berkata ia tidak dibenarkan sekiranya Rang Undang-undang Kawalan Produk Tembakau dan Merokok 2022 berkuat kuasa namun pihaknya akan terus menjalankan pemantauan.

“Dengan adanya rang undang-undang ini memang tidak boleh jual secara dalam talian, vape ataupun rokok. Jadi dengan rang undang-undang ini memang lebih mudah untuk kita cepat ambil tindakan melalui Suruhanjaya Komunikasi dan Multimedia dan sebagainya kerana ia menjadi satu kesalahan…kita boleh sekat,” katanya.- BERNAMA


Penggunaan katil hospital di Lembah Klang lebih 85 peratus- Dr Adham

KUALA LUMPUR 4 Julai – Kadar penggunaan katil pesakit termasuk ‘repurpose bed’ (katil yang diubah suai) di hospital-hospital di Lembah Klang kini melebihi 85 peratus, kata Menteri Kesihatan Datuk Seri Dr Adham Baba.

Beliau berkata mengambil kira keperluan katil tambahan, khususnya di unit rawatan rapi (ICU), Kementerian Kesihatan (KKM) akan melaksanakan beberapa langkah afirmatif segera untuk menangani keadaan luar jangka kedatangan atau rujukan pesakit yang tinggi ke hospital-hospital kementerian di Lembah Klang, terutamanya di Hospital Kuala Lumpur (HKL).

Antaranya ialah meluaskan lagi penyumberluaran pesakit bukan COVID-19 ke hospital swasta bagi membolehkan HKL menerima dan merawat lebih ramai pesakit COVID-19.

Selain itu, kapasiti katil ICU dan bukan ICU termasuk peralatan dan kemudahan seperti alat bantuan pernafasan di hospital KKM dan Hospital Pengajar Universiti seperti Hospital Pakar Kanak-kanak Universiti Kebangsaan Malaysia (HPKK UKM), Hospital Universiti Putra Malaysia (UPM) dan Hospital Universiti Teknologi MARA (UiTM), akan ditingkatkan bagi menerima serta merawat lebih ramai pesakit COVID-19.

“Turut dilaksanakan ialah memberi penugasan semula sementara kepada petugas kesihatan merangkumi pakar perubatan dan anggota paramedik dari negeri tertentu, bagi menyokong perkhidmatan di hospital KKM dan Hospital Pengajar Universiti yang memerlukan petugas kesihatan tambahan untuk merawat pesakit COVID-19,” katanya dalam kenyataan hari ini.

Dr Adham berkata, langkah lain ialah mengoptimumkan sumbangan sukarelawan dan pelajar kejururawatan tahun akhir daripada Institut Latihan KKM yang sedang menjalani latihan praktikal bagi membantu petugas kesihatan seperti di pusat pemberian vaksin (PPV), manakala sebahagian jururawat berpengalaman di PPV dan pusat saringan COVID-19 ditugaskan semula bagi menyokong penyampaian perkhidmatan di hospital KKM.

“Menerusi langkah-langkah afirmatif ini, KKM berharap tekanan tinggi yang diterima oleh pihak hospital untuk menerima dan merawat pesakit COVID-19 dapat dikurangkan dari semasa ke semasa, serta negara dapat segera mencapai pemulihan,” katanya.

Dalam pada itu, Dr Adham berkata daripada keseluruhan kes COVID-19 yang dikendalikan oleh HKL, sebanyak 71 peratus adalah pesakit COVID-19 kategori tiga hingga lima, manakala bakinya pesakit COVID-19 kategori satu dan dua.

Berdasarkan rekod terkini, Jabatan Kecemasan dan Trauma HKL menerima 60 hingga 70 pesakit COVID-19 sehari dengan purata tiga pesakit kategori empat dan lima yang memerlukan bantuan alat pernafasan selain perlu dirawat di ICU.

Beliau menjelaskan jumlah kedatangan atau rujukan pesakit yang tinggi ke Jabatan Kecemasan dan Trauma HKL sebagai hospital rujukan berstatus Hibrid COVID-19, iaitu menerima pesakit COVID-19 dan bukan COVID-19, ditangani dengan penyediaan dan penggunaan katil tambahan, manakala pesakit COVID-19 yang telah stabil dipindahkan ke Hospital Rehabilitasi Cheras dan Institut Perubatan Respiratori.

Menurutnya, jumlah kedatangan atau rujukan pesakit COVID-19 yang semakin meningkat ke hospital KKM di Lembah Klang ditangani dengan kerjasama Hospital Sungai Buloh yang kini berstatus Hospital COVID-19 serta Pusat Kuarantin dan Rawatan COVID-19 Berisiko Rendah (PKRC) di Taman Ekspo Pertanian Malaysia Serdang (MAEPS) yang turut mengendalikan sementara pesakit COVID-19 hingga kategori empat sebelum dipindahkan ke hospital.

“KKM juga bekerjasama dengan HPKK UKM, Hospital UPM, Hospital UiTM dan Hospital Angkatan Tentera Malaysia untuk menerima serta merawat kes pesakit COVID-19 dan bukan COVID-19,” kata Dr Adham.


COVID-19: Melaka catat 95 kes positif baharu

BANDARAYA MELAKA 2 Jan. – Melaka catat 95 kes baharu positif COVID-19 hari ini, menurut laporan harian Kementerian Kesihatan Malaysia sebentar tadi.

Sementara itu, negeri Selangor terus mengungguli catat kes tertinggi hari ini dengan 638 kes, diikuti Johor (580), Pulau Pinang (288), Sabah (259), Kuala Lumpur (156), Negeri Sembilan (131), Kedah (47), Pahang (29), Kelantan (26), Terengganu (16), Perak (12), Putrajaya (12), Sarawak (5) dan Labuan (1).


SMK Pulau Sebang lahir pelajar ‘Top 10’ STPM Malaysia

AYER KEROH 13 Oktober – Pelajar Sekolah Menengah Kebangsaan (SMK) Pulau Sebang, menjadi kebanggaan Negeri Melaka selepas keputusan peperiksaan Sijil Tinggi Persekolahan Malaysia (STPM) 2021 diperolehinya diiktiraf sebagai antara 10 terbaik di Malaysia.

Gadis genit ini tidak menyangka akan memperoleh keputusan cemerlang itu yang bukan sahaja mengharumkan nama keluarga sebaliknya seluruh rakyat Negeri Melaka.

“Keputusan cemerlang ini membuatkan saya hari ini bergelar penuntut Universiti Malaya (UM) yang melanjutkan pelajaran dalam bidang Perhubungan Antarabangsa, saya mendaftar ke UM awal bulan lalu.

“Disiplin adalah kunci utama kejayaan saya, mengulang kaji pelajaran semuanya mengikut jadual, pada masa yang sama kena ada azam untuk capai ‘target’ (sasaran) bagi kepuasan diri sendiri.

“Hasil sokongan ibu bapa, rakan-rakan dan pihak sekolah membantu saya meraih kejayaan hari ini, saya menyimpan cita-cita untuk bergelar seorang diplomat suatu hari nanti,” katanya.

Sementara itu, ibunya, Han Boon Yea, 45, berkata, biarpun bersekolah di kawasan luar bandar, Sze Ling membuktikan dirinya setanding dengan pelajar di bandar.

“Saya tumpang gembira atas kejayaan Sze Ling, semua ini adalah hasil usaha dirinya, dia adalah seorang anak yang mengutamakan disiplin, meskipun sibuk melakukan persiapan untuk menduduki STPM di tetap luangkan masa membantu kami di rumah. Sebagai ibu saya harap kejayaan Sze Ling menjadi cerminan kepada adik-adiknya,” katanya.

Terdahulu, Sze Ling diraikan pada Majlis Apresiasi Pelajar Cemerlang STPM dan Huffaz Kerajaan Negeri Melaka 2021 di sebuah hotel di Ayer Keroh, di sini, hari ini.

Sze Ling menerima hadiah penghargaan dalam bentuk Sijil Simpanan Pendidikan Nasional (SSPN-i) bernilai RM1,000 disampaikan Ketua Menteri Datuk Seri Utama Sulaiman Md Ali.

Selain itu, seramai 31 pelajar cemerlang STPM dan 140 huffaz serta hafizah yang cemerlang dalam Peperiksaan Sijil Tahfiz Malaysia (STM) turut diraikan.


APMM Kedah/Perlis rampas dadah, ketum bernilai RM15.5 juta tahun lalu

LANGKAWI, 13 Feb. – Hasil kawalan berterusan, Agensi Penguatkuasaan Maritim Malaysia (APMM) Kedah dan Perlis berjaya menumpaskan aktiviti jenayah berat di laut melibatkan penyeludupan dadah dengan nilai rampasan kira-kira RM15.5 juta sepanjang tahun lalu.

Pengarah Maritim Negeri Kedah dan Perlis Laksamana Pertama Maritim Mohd Zawawi Abdullah berkata, kejayaan yang dicatatkan itu dapat menyuntik semangat tambahan kepada anggotanya menjelang sambutan ulang tahun ke-16 APMM pada 15 Februari ini.

“Sepanjang tahun lalu, APMM Kedah dan Perlis berjaya menggagalkan beberapa cubaan sindiket menjadikan kawasan perairan di sekitar kedua-dua negeri ini sebagai laluan penyeludupan.

“Hasil operasi berterusan serta kerjasama erat dengan komuniti maritim, APMM berjaya merampas syabu seberat 61.5 kilogram bernilai RM12 juta, ganja seberat satu tan bernilai RM3 juta serta daun ketum seberat 4.8 tan bernilai RM500,000,” katanya kepada pemberita selepas melakukan tinjauan di sekitar perairan ini hari ini.

Mengenai laporan ratusan etnik Rohingya hilang dari kem pelarian di Indonesia dan dipercayai diseludup masuk ke Malaysia, Mohd Zawawi berkata pihaknya belum menerima maklumat pelarian terbabit menuju ke perairan negara ini, khususnya di Langkawi.

“APMM akan terus memantau perkara tersebut, menerusi kerjasama agensi terlibat kita akan pastikan sempadan negara tidak dicerobohi,” katanya, menambah penugasan Op Benteng yang turut melibatkan beberapa agensi penguatkuasaan lain akan memastikan perairan negara tidak dicerobohi.


MFL belum putuskan tarikh Liga-M bersambung

TARIKH rasmi untuk saingan Liga Malaysia (Liga-M) 2020 disambung semula akan diputuskan Ahli Lembaga Pengarah Liga Bola Sepak Malaysia (MFL) selepas menerima laporan penuh tahap kebersediaan daripada Sekretariat MFL dalam tempoh terdekat.

Ketua Pegawai Eksekutif MFL Datuk Ab Ghani Hassan berkata pelbagai faktor perlu dipertimbangkan dalam menyambung kembali saingan liga yang tertangguh sejak 16 Mac lepas demi memastikan saingan lebih kompetitif dan berkualiti.

Katanya, MFL mengambil kira kebimbangan pasukan mengenai risiko kecederaan yang mungkin dihadapi pemain sekiranya pasukan tidak memiliki waktu secukupnya untuk mempersiapkan pasukan ke tahap fizikal terbaik.

“Selain itu pasukan harus membuat persiapan rapi bagi venue yang bakal digunakan terutamanya dari aspek kawalan keselamatan dan kesihatan seperti proses pembasmian kuman dan nyahcemar venue perlawanan.

“Semua pasukan turut digesa untuk menjalankan proses penyelengaraan dan baik pulih padang perlawanan bagi mengelakkan sebarang perkara yang boleh memberi kesan kepada kelancaran penganjuran perlawanan,” katanya dalam satu kenyataan, hari ini.

MFL sebelum ini merancang meneruskan kembali saingan Liga Super dan Liga Premier yang terjejas susulan pandemik COVID-19 masing-masing pada 1 dan 2 Sept berdasarkan format baharu yang dijalankan secara separuh liga manakala Piala Malaysia akan berlangsung pada 17 Okt sehingga 7 Nov.

MFL juga akan mempertimbang untuk memberi kebenaran bagi pasukan mengadakan siri perlawanan persahabatan sebelum kempen liga bersambung, namun tumpuan kini adalah kepada pematuhan prosedur operasi standard (SOP) dalam Fasa 2 latihan berpasukan.

Justeru, Ab Ghani mengingatkan setiap pasukan untuk terus mematuhi SOP ditetapkan sepanjang Fasa 2 latihan berpasukan yang bermula Rabu depan bagi memastikan kelancaran usaha menyambung semula saingan liga.

“MFL berharap serta memohon supaya semua pasukan mengekalkan disiplin serta komitmen yang tinggi dengan mematuhi garis panduan serta mengutamakan keselamatan dan kesihatan pegawai dan pemain pasukan sepanjang tempoh Fasa 2 latihan berpasukan,” katanya.

Dalam pada itu, MFL berterima kasih kepada kerajaan khususnya Majlis Keselamatan Negara (MKN), Kementerian Kesihatan (KKM) dan Kementeria Belia dan Sukan (KBS) atas bantuan serta sokongan terhadap usaha MFL merealisasikan impian setiap pasukan menjalani latihan berkontak. – BERNAMA


Ibu, ayah sebak terima skrol diploma ‘Kak De’

NILAI, 7 Mac – Seorang bapa Abd Razak Isa, 57, dan isterinya Najah Aspalela Alias, 52, tidak dapat menahan rasa hiba dan pilu sebaik melangkah ke pentas bagi menerima skrol diploma milik arwah anak perempuan mereka, Hanis Nuraishah Nasuha, pada Majlis Konvokesyen Kolej Universiti Agrosains Malaysia (UCAM) ke-19 di sini, hari ini.

Allahyarham Hanis Nuraishah Nasuha, 22, yang menamatkan pengajian peringkat diploma dalam bidang Sains Pertanian pada Mei 2021, meninggal dunia 14 Julai lepas akibat kemalangan ketika balik kerja di kampungnya di Kampung Tedong, Lanchang, Pahang.

Menurut Najah Aspalela, sejak seminggu lepas dia berbelah bagi dan keberatan untuk ke majlis konvokesyen arwah anaknya yang mesra dipanggil ‘Kak De’ kerana bimbang tidak dapat mengawal perasaan sebak ketika berada di atas pentas, sehinggalah semalam baru memutuskan untuk hadir.

“Pak cik yang beri semangat pada mak cik, dia kata meratap apa pun tak guna sebab anak dah tak ada, jadi lebih baik kita pergi untuk meraikan kejayaan Kak De buat kali terakhir.

“Atas dorongan pak cik dan anak-anak lain, mak cik kuatkan semangat untuk datang bagi menghargai hasil kerja keras dan usahanya dalam menamatkan pengajian,” katanya kepada pemberita selepas majlis konvokesyen yang disampaikan Menteri Pembangunan Luar Bandar, Datuk Seri Mahdzir Khalid di sini hari ini.

Abd Razak berkata arwah Kak De, yang merupakan anak ketiga daripada tujuh beradik, amat manja dengannya dan satu-satunya anak yang ingin mengikut jejak langkah dalam bidang pertanian, selain bercita-cita menjadi usahawan berjaya.

“Semasa praktikal di Pertubuhan Peladang Kawasan Lanchang, dia dah bela lembu di kampung, malah ketika dia kerja di sebuah syarikat pertanian, majikan nak jadikan dia rakan kerjasama. Saya fikir satu sahaja, ambil skrol itu tadi sebagai dorongan kepada adik-adiknya supaya belajar bersungguh-sungguh,” katanya.

Abd Razak yang bekerja sebagai pekebun, berkata arwah anaknya merupakan seorang yang komited dan bersungguh-sungguh dalam melakukan kerja, serta sering meraih anugerah dekan sepanjang tiga tahun pengajiannya di UCAM, Alor Gajah, Melaka.

Allahyarham Hanis Nuraishah Nasuha yang juga penerima Anugerah Yayasan Risda, antara 845 graduan diraikan dalam Majlis Konvokesyen ke-19 UCAM membabitkan cawangan Melaka, Perak, Kelantan dan Pahang, yang berlangsung dua hari bermula hari ini. – BERNAMA


Gadis ‘introvert’ popular di TikTok bukti usahawan digital berjaya

DURIAN TUNGGAL 17 Jun – Siapa sangka, seorang gadis ‘introvert’ berjaya membuktikan dirinya mampu meraih pendapatan lumayan menerusi perniagaan dalam platform digital.

Pemilik Akaun TikTok Ume Cikin atau nama sebenar Ume Nurashikien M. Azhar, 29, berjaya mengaplikasikan kemahiran penggunaan platform digital untuk memasarkan produk acar ikan masin keluarannya.

Berkat kegigihan dan kreativitinya, dia yang mempunyai lebih 400,000 pengikut di TikTok dan 70,000 pengikut di Facebook, berjaya memperoleh nilai jualan mencecah RM30,000 sebulan.

“Memandangkan kita nak buat ‘content’ untuk orang ramai, jadi saya fikir, alang-alang nak buat content, pada masa sama, saya boleh pasarkan produk yang bukan sahaja untuk jualan tetapi juga beri moral kepada orang ramai.

“Mungkin hasil banyak berangan dan buat konsep seperti bercerita, penerimaan yang saya terima sangat baik,” katanya ketika ditemui pada Konvensyen Keusahawanan Teknikal Wanita (WTC) 2022, di Dewan Canselori Universiti Teknikal Malaysia Melaka (UTeM), semalam.

Terdahulu, Ume yang juga bekas graduan Engineering Manufacturing Robotics and Automation UTeM menerima Anugerah Ikon Keusahawanan Pemasaran Digital Wanita yang disampaikan oleh Menteri Pengajian Tinggi, Datuk Seri Dr Noraini Ahmad.

Sementara itu, bekas graduan Sarjana Kejuruteraan Pembuatan dan Rekabentuk UTeM, yang menerima anugerah Ikon Keusahawanan Inovasi Wanita, Nurul Hidayah Arshad, 38 tahun tidak mensia-siakan teknik yang dipelajarinya sewaktu menuntut dan mengajar di UTeM untuk menghasilkan aiskrim buatan muslim berkualiti menggunakan inovasi proses pembuatan.

“Daripada awal perniagaan, saya selalu mengkaji kekurangan produk dan dari situ saya menggunakan segala kemahiran teknikal sewaktu belajar di UTeM untuk kembangman produk saya.

“Sekarang kita sudah ada satu produk spesifik iaitu aiskrim Musang King. Jadi, dari situ saya mahu jadikan jenama ‘Bedhills creamery’ saya sebagai salah satu ikon pelancongan terkenal satu di Melaka,” katanya.


Kerajaan campuran ditentukan parti, bukan individu – Ismail Sabri

DURIAN TUNGGAL 9 November – Keputusan sama ada bakal wujud kerajaan campuran atau tidak selepas Pilihan Raya Umum ke-15 (PRU15) akan ditentukan oleh pemimpin parti.

“Itu keputusan besar, sebab ini parti yang perlu putuskan, kita tidak boleh individu yang buat keputusan (sama ada) hendak PKR ke hendak Perikatan Nasional (PN) atau PH (Pakatan Harapan). Ini tak nak, itu tak nak, ini parti yang buat keputusan,” katanya.

Hadir sama, Ketua Menteri Melaka, Datuk Seri Utama Sulaiman Md Ali; Exco Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh dan calon Barisan Nasional (BN) Parlimen Alor Gajah, Shahril Sufian Hamdan.

Ismail Sabri yang juga Naib Presiden UMNO berkata, beliau bersetuju dengan penubuhan kerajaan campuran jika tidak ada parti politik yang dapat membentuk kerajaan menerusi majoriti mudah.

“Kalau tidak memang akan jadi Parlimen tergantung jadi sebab itulah kita tidak tahu lagi ada atau tidak parti yang mempunyai simple majority.

“Tapi memang saya setuju kalau ada parti yang mempunyai ‘simple majority’ secara sendiri, persendirian untuk membentuk kerajaan memang kena ada coalition (gabungan) dan akan ada kerajaan campuran,” katanya.

Dalam pada itu, ketika ditanya mengenai nasib bekas Ahli Parlimen Arau sama ada parti akan memujuknya kembali menyertai UMNO, beliau meminta perkara itu terlalu awal untuk diulas.

“Kita tunggu selepas PRU (Pilihan Raya Umum) nanti, jangan terlalu awal hendak buat spekulasi, kita tunggu BN menang dulu baru kita boleh cerita siapa hendak jadi PM, siapa hendak jadi TPM (Timbalan Perdana Menteri), kita menang dulu,” katanya


Ribut: 50 buah rumah rosak di Perlis

Pegawai Penyelaras Zakat Majlis Agama Islam Dan Adat Istiadat Melayu Perlis (MAIPs) Shuhaimi Nordin berkata sehingga petang ini, pihaknya menerima laporan 50 buah rumah mengalami kerosakan akibat ribut yang melanda Perlis bermula kira-kira 10 pagi tadi.

Katanya antara kawasan yang terjejas ialah Mata Ayer, Kampung Panggas Kechil, Kampung Lubok Besar, Kuala Perlis, Padang Pauh dan Lubuk Sireh.

“Mak cik tidak mampu buat apa-apa namun reda dengan takdir Allah, namun rumah pusaka berusia 100 tahun menyimpan banyak kenangan,” katanya yang tinggal di Kampung Lubok Besar bersama seorang cucunya Muhammad Amir Ashraf, 15.

Turut berkongsi pengalaman, Sitina Ali, 65, dari Kampung Panggas Kechil berkata beliau hanya menyedari bumbung rumahnya diterbangkan ribut setelah mendengar jeritan cucunya Nor Anati Umarah Muhamad Hairi, 17, yang ketika kejadian, berada di bilik.

“Masa kejadian kira-kira 11.30 pagi makcik sedang jemur kain di dapur, bila dengan jeritan cucu.. makcik terus ke bahagian hadapan bagi melihat keadaan beliau.. Alhamdulillah semua selamat,” katanya.


Amy Search kini bergelar Datuk

SERI NEGERI 24 Ogos – Vokalis legenda kumpulan Search, Suhaimi A. Rahman atau lebih dikenali sebagai Amy Search kini bergelar Datuk.

Ia selepas beliau dianugerahkan Darjah Pangkuan Seri Melaka (D.P.S.M) pada Istiadat Penganugerahan Darjah, Bintang dan Pingat Kebesaran Negeri Melaka 2022 sempena Sambutan Hari Jadi Ke-73 Tuan Yang Terutama Yang di-Pertua Negeri Tun Seri Setia Dr Mohd Ali Mohd Rustam di Balai Istiadat, hari ini.

Pada istiadat tersebut seramai 163 individu dianugerahkan D.P.S.M termasuklah Setiausaha Sulit Kanan Ketua Menteri Melaka, Borhan Othman Ali; Pengarah Jabatan Kesihatan Negeri Melaka, Dr Rusdi bin Abd Rahman; Ketua Pegawai Eksekutif Melaka Waterfront Economic Zone (MWEZ), Mohd Yusof Abu Bakar; Pengerusi Persatuan Bulan Sabit Merah Negeri Melaka, Ramli Mohd Ali dan Panglima 1 Briged Infantri Malaysia, Brigedier Jeneral Mohd Saifulisham Baharun.

Turut menerima D.P.S.M ialah Timbalan Ketua Setiausaha (Pelancongan) Kementerian Pelancongan, Seni dan Budaya Malaysia, Mohd Zamri Mat Zain; Pegawai Daerah Pejabat Daerah dan Tanah Alor Gajah, Saiful Hazwa Kipli dan Duta Malaysia ke Kemboja, Eldeen Husaini Mohd Hashim.

Pada tahun ini, Melaka turut menganugerahkan Pingat Jasa Kebaktian (P.J.K) kepada Azwan Omar atau dikenali sebagai Abang Viva di atas jasanya membantu mangsa bencana banjir.

Selain itu, Allahyarham Mohd Diya Che Jusoh, Pegawai Bomba Kanan II yang telah terkorban semasa operasi menyelamatkan mangsa banjir di Kampung Sungai Putat pada 20 Oktober tahun lalu pula dianugerahkan Bintang Gagah Perkasa (B.G.P) yang diterima balunya, Noraida Che Noh.


Kanak-kanak lelaki maut dilanggar motosikal

ALOR SETAR, 2 Mei – Seorang kanak-kanak lelaki berusia sembilan tahun maut selepas dilanggar motosikal ketika sedang melintas jalan di Batu 9, Kota Sarang Semut, dekat sini, hari ini.

Ketua Polis Daerah Kota Setar ACP Ahmad Shukri Mat Akhir berkata dalam kejadian kira-kira 1 tengah hari itu, mangsa Muhammad Syafiq Haikal Sahfiee yang merupakan murid Sekolah Kebangsaan Haji Hassan Itam, Simpang Empat, maut di tempat kejadian.

“Polis menerima maklumat kemalangan pada pukul 1.30 tengah hari. Hasil siasatan mendapati motosikal jenis Yamaha Y15 yang ditunggang lelaki berumur 22 tahun, sedang dalam perjalanan dari arah Kota Sarang Semut menghala ke Simpang Empat, manakala mangsa hendak melintas jalan dari arah kanan ke kiri.

“Lelaki yang bekerja sebagai pembantu kedai makan itu sedang bergerak lurus dan mangsa yang melintas jalan secara tiba-tiba, menyebabkan motosikal berkenaan tidak sempat mengelak dan berlaku pelanggaran,” katanya dalam satu kenyataan hari ini.

“Penunggang motosikal yang mengalami luka di bahagian badan sebelah kanan telah dibawa ke hospital yang sama untuk rawatan lanjut. Kes disiasat mengikut Seksyen 41(1) Akta Pengangkutan Jalan 1987,” katanya.


Datuk seri didakwa cabul, aib kehormatan anak perempuan

KUALA LUMPUR 22 Mac – Seorang ahli perniagaan bergelar Datuk Seri dihadapkan ke Mahkamah Majistret, di sini, hari ini, atas tiga pertuduhan mencabul dan mengaibkan kehormatan anak perempuannya berusia 21 tahun antara Julai 2020 dan Januari lalu.

Lelaki itu didakwa atas dua pertuduhan menggunakan kekerasan jenayah untuk mencabul kehormatan anak perempuannya di ruang tamu dan hadapan bilik tidur di sebuah rumah di Sentul di sini, pada 16 Julai 2020 dan 9 Jan 2021.

Dia dituduh mengikut Seksyen 354 Kanun Keseksaan yang membawa hukuman penjara sehingga 10 tahun atau dengan denda atau dengan sebat atau dengan mana-mana dua daripada hukuman itu, jika sabit kesalahan.

Bapa empat anak itu juga didakwa mengaibkan kehormatan mangsa sama dengan sengaja menyebut perkataan-perkataan lucah di dalam sebuah kereta jenis Mercedes, di sini antara 12.45 malam dan 1 pagi, 17 Julai tahun lalu.

Pertuduhan dikemukakan mengikut Seksyen 509 Kanun Keseksaan yang memperuntukkan hukuman penjara maksimum lima tahun atau dengan denda atau dengan kedua-duanya, jika sabit kesalahan.

Timbalan Pendakwa Raya Mohd Josiendra Abu Senin menawarkan jaminan RM100,000 dengan seorang penjamin bagi kesemua pertuduhan berserta syarat tambahan tertuduh perlu menyerahkan pasport dan dilarang mengganggu mangsa sepanjang tempoh perbicaraan.

“Pihak pendakwaan mencadangkan jumlah itu (RM100,000), dengan mengambil kira keseriusan kesalahan yang dilakukan ke atas anak kandung tertuduh sendiri serta kedudukan tertuduh yang merupakan seorang ahli perniagaan yang mempunyai beberapa kedai serbaneka di sekitar Lembah Klang,” katanya.

Peguam M. Puravalen, yang mewakili tertuduh merayu agar anak guamnya diberi jaminan rendah atas alasan telah memberi kerjasama yang baik kepada polis sepanjang siasatan.

Mahkamah membenarkan tertuduh diikat jamin RM25,000 dengan seorang penjamin bagi kesemua pertuduhan berserta syarat tambahan iaitu tertuduh perlu menyerahkan pasport kepada mahkamah dan tidak mengganggu saksi-saksi pendakwaan.


Kerajaan tubuh pasukan petugas khas pascabanjir dan persediaan gelombang kedua – PM

HULU LANGAT, 26 Dis – Kerajaan bersetuju mewujudkan pasukan petugas khas pascabanjir dan untuk persediaan menghadapi banjir gelombang kedua, kata Perdana Menteri Datuk Seri Ismail Sabri Yaakob.

“Kita juga perlu bersedia jika banjir gelombang kedua akan berlaku selepas ini, jadi saya setuju untuk tubuhkan pasukan petugas khas ini,” katanya pada sidang media selepas meninjau kerja-kerja pembersihan pascabanjir di Taman Sri Nanding dan Kampung Dusun Tua, di sini hari ini.

Ismail Sabri berkata pasukan petugas khas yang akan dianggotai oleh agensi terlibat termasuk Angkatan Tentera Malaysia (ATM) itu, akan mengadakan mesyuarat pertamanya seawal esok.

Sementara itu, Ismail Sabri berkata antara perkara yang akan dibincang dan diputuskan oleh pasukan petugas khas itu ialah koordinasi pelaksanaan proses pembersihan rumah dan kediaman, serta mekanisme pemberian wang bantuan ihsan banjir agar cepat sampai kepada penerima terjejas, yang menjadi keutamaan pada ketika ini.

“Saya juga menyeru kepada agensi dan jabatan berkaitan yang menguruskan bantuan tunai perlu mempermudahkan proses pemberian bantuan dan menghapuskan kerenah birokrasi, mereka dah susah, jangan susahkan mereka lagi,” katanya.

Katanya setakat ini kerajaan melalui Kementerian Alam Sekitar dan Air (KASA) menyediakan insinerator bergerak, yang akan melupuskan sisa pepejal secara ‘insitu’ tanpa asap dan tidak mencemarkan alam sekitar.

Selain itu katanya, kerajaan juga sedang mengumpul data jumlah kerugian yang ditanggung akibat banjir besar yang melanda negeri Selangor Sabtu lalu.


Polis lepaskan tembakan selepas suspek cuba lari pemeriksaan

IPOH, 5 Disember – Polis terpaksa melepaskan tembakan ke arah sebuah kenderaan pelbagai guna (MPV) kerana cuba melarikan diri ketika pemeriksaan diadakan di Batu Gajah semalam.

Ketua Polis Daerah Batu Gajah ACP Mohamad Roy Suhaimi Sarif berkata sewaktu pemeriksaan, pemandu kenderaan terbabit tidak memberikan kerjasama dan memandu secara melulu dengan melarikan diri menghala ke Jalan Gopeng menuju Jalan Ipoh-Kampar.

“Dalam kejadian kira-kira 2.50 petang, kenderaan jenis Toyota Innova dalam keadaan mencurigakan cuba ditahan oleh anggota polis Ibu Pejabat Polis Daerah (IPD) Batu Gajah yang sedang meronda di kawasan itu.

“Semasa sampai di lokasi jalan mati berdekatan Malim Nawar, suspek bertindak melanggar kenderaan polis yang membuat sekatan selain cuba melanggar seorang anggota polis ketika mengundurkan kenderaan lolos sekatan.

“Susulan tindakan suspek, polis terpaksa melepaskan satu das tembakan pada tayar kiri kenderaan suspek namun suspek terus memecut dan polis mengejar suspek,” katanya dalam satu kenyataan hari ini.

Menurutnya, drama sejauh 65 kilometer itu berakhir apabila kenderaan yang dipandu suspek mengalami kerosakan pada enjin dan tayar di Kilometer 29 Lebuhraya Ipoh-Lumut (arah Lumut) dan suspek berjaya diberkas.

“Suspek ialah seorang wanita Melayu berumur 39 tahun dan hasil semakan jenayah rekod lampau mendapati tiada sebarang kes, malah ujian saringan awal air kencing juga negatif.

“Pemeriksaan di dalam kenderaan suspek turut tidak menemukan sebarang barangan salah dan siasatan awal mendapati suspek bertindak demikian disebabkan takut serta emosi berada dalam tekanan,” katanya dan menambah suspek direman selama lima hari hingga 8 Dis untuk siasatan lanjut.

Beliau berkata ekoran kejadian itu, lima kenderaan polis mengalami kerosakan akibat dilanggar dan polis membuka kertas siasatan mengikut Seksyen 307 Kanun Keseksaan, Seksyen 186 Kanun Keseksaan, Seksyen 39 Akta Senjata 1960, Seksyen 42 Akta Pengangkutan Jalan 1987 dan Peraturan 10 Kaedah-Kaedah Lalulintas Jalan 1959.


Jelajah AKM Johor rekod padanan perniagaan RM5.26 juta – PM

Perdana Menteri Datuk Seri Ismail Sabri Yaakob berkata program tiga hari bermula 3 Mac itu turut berjaya merekodkan hasil jualan keseluruhan usahawan tempatan sebanyak RM186,191.

Beliau berkata sebanyak RM49,110 daripada angka itu diraih melalui enam reruai jualan Keluarga Malaysia manakala RM130,447.40 dari segmen Jualan Usahawan (150 reruai) dan RM27,811 lagi dari segmen jualan Citarasa Keluarga Malaysia (sembilan reruai).

“Tahniah buat Keluarga Malaysia di Johor. Semoga jelajah ini akan memberi nilai tambah baharu yang akan mendasari setiap usaha ke arah meningkatkan sistem penyampaian kerajaan ke arah yang lebih baik,” katanya ketika berucap melancarkan jelajah itu di Dataran Angsana hari ini.

Ismail Sabri juga berkata AKM penting dalam menguar-uarkan manifestasi dan pelaksanaan usaha berterusan kerajaan dalam membantu meringankan beban rakyat dengan turun padang ke seluruh negara.

Beliau berkata kementerian melalui agensi masing-masing disaran melakukan penglibatan seperti menyelesaikan isu yang tertangguh di peringkat negeri sebulan sebelum hari jelajah dirancang.

“Jelajah Aspirasi Keluarga Malaysia ini bertujuan memudahkan rakyat di setiap negeri untuk mendapatkan maklumat terus daripada agensi Kerajaan Persekutuan menerusi perkhidmatan kaunter bergerak yang disediakan,” katanya. – BERNAMA


Agong perkenan usul undi percaya terhadap PM dibentang di Parlimen – Muhyiddin

Tan Sri Muhyiddin Yassin berkata, cadangannya juga telah disembah maklum kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara jam 11 pagi tadi.

“Melalui cara ini, kedudukan saya sebagai Perdana Menteri dan Perikatan Nasional sebagai kerajaan yang memerintah akan dapat ditentukan mengikut lunas undang-undang dan perlembagaan,” katanya.

Beliau berkata demikian menerusi perutusan khas yang disiarkan secara langsung di RTM, Bernama TV, TV3, Astro Awani dan TV Alhijrah jam 12.30 tengah hari ini.

Terdahulu, media melaporkan Presiden Parti Pribumi Bersatu Malaysia (BERSATU) itu menghadap Yang di-Pertuan Agong dengan kenderaan membawa beliau yang diiringi polis pengiring, dilihat memasuki pintu satu Istana Negara sekitar pukul 10.53 pagi.


SPRM pantau jabatan kerajaan disyaki monopoli kartel projek

KUALA LUMPUR 4 Mei. – Suruhanjaya Pencegahan Rasuah Malaysia (SPRM) memantau penglibatan jabatan-jabatan kerajaan yang disyaki terlibat memonopoli kartel projek kerajaan.

Ketua Pesuruhjaya SPRM Datuk Seri Azam Baki berkata, pemantauan menerusi kerjasama Kementerian Kewangan itu, akan membuat penelitian ke atas sebarang proses perolehan dibuat jabatan-jabatan berkenaan.

“Setakat ini, tiada penemuan kerana pemantauan sedang dijalankan dan kami memandang serius kes monopoli kartel projek dan cara untuk mengatasinya,” katanya selepas ditemui pemberita pada program kerjasama strategik Jabatan Kebudayaan dan Kesenian Negara bersama SPRM di sini, hari ini.

Dalam pada itu Azam berkata, pihaknya sedang menunggu keputusan Peguam Negara berhubung pembabitan seorang individu yang juga pengerusi Prasarana Berhad, dipercayai menyalahguna kuasa membuat perubahan signifikan di dalam syarikat terbabit.

Program kerjasama yang terjalin sejak 2019 itu, mengetengahkan seni budaya sebagai medium yang berkesan dalam mendidik serta mendapatkan sokongan masyarakat dalam usaha memerangi rasuah.

Sementara itu, Ketua Pengarah JKKN Mesran Mohd Yusop yang turut hadir di majlis itu berkata, aktiviti seni budaya mudah diterima segenap lapisan masyarakat, sekali gus meningkatkan lagi kesedaran orang ramai dalam memerangi rasuah.

Mesran berkata melalui kerjasama ini, JKKN dengan kerjasama SPRM akan menganjurkan tiga program seni kebudayaan, antaranya Kolokium Antirasuah ‘Adat Pepatih Melingkari Hidup Berintegriti’, pertandingan Battle of The Bands ‘Tak Nak Rasuah’ dan Pertandingan Dondang Sayang Pantun Bertema Antirasuah.